Suri rumah rugi RM60,000 ditipu lelaki menyamar ‘polis’

KUANTAN, 5 Muharram 1442H, Isnin – Seorang suri rumah kerugian RM60,000 setelah membayar wang berkenaan secara berperingkat kepada seorang lelaki yang mendakwa ‘pegawai polis’, bagi mengelak daripada ditahan kerana terlibat dalam kes jenayah.

Ketua Jabatan Siasatan Jenayah Komersial Pahang Supt Mohd Wazir Mohd Yusof berkata, mangsa yang berusia 48 tahun itu dihubungi pertengahan Jun lalu oleh seorang lelaki yang kononnya bertugas di balai polis di Sabah.

“Suspek mendakwa kad pengenalan mangsa ditemui dalam serbuan jenayah di sebuah rumah di Sabah menyebabkan dirinya telah disyaki sebagai rakan subahat kepada penjenayah yang ditahan.

“Suspek juga dikatakan mengugut mangsa bahawa dirinya boleh ditangkap, namun terdapat jalan untuk menutup kes itu iaitu dengan membuat bayaran kepada polis dan peguam,” katanya kepada pemberita di sini, hari ini.

Mohd Wazir berkata mangsa yang panik kerana kerap diugut sedemikian telah menuruti arahan itu dengan membuat transaksi pemindahan wang ke dalam akaun diberikan suspek, secara berperingkat mulai awal Julai lalu.

Bagaimanapun, mangsa mula curiga apabila suspek terus memintanya untuk membuat bayaran menyebabkan beliau membuat laporan polis di Ibu Pejabat Polis Daerah (IPD) Kuantan di sini semalam dan kes disiasat mengikut Seksyen 420 Kanun Keseksaan, katanya. – Bernama


Peguam Negara diminta jujur beri penjelasan muktamad kes Adib

BANGI, 16 Syaaban 1442H, Selasa – Peguam Negara, Tan Sri Idrus Harun perlu melakukan satu penyelesaian muktamad yang jujur, ikhlas dan telus berkaitan kes kematian anggota bomba Allahyarham Muhammad Adib Mohd Kassim.

Menerusi surat terbuka, peguam, Muhammad Haniff Khatri Abdulla berkata, perkara itu penting supaya keluarga Allahyarham dapat meneruskan kehidupan dengan kepastian mengetahui kesudahan kes terbabit.

Beliau berkata, kesudahan kes sedikit sebanyak memberi ketenangan kepada keluarga Allahyarham Muhammad Adib berbanding tergantung begitu sahaja.

“Seperti yang Tan Sri sudah sedia maklum, setakat pada tarikh surat ini, sudah lebih dua tahun empat bulan berlalu sejak kematian Allahyarham Adib pada 17 November 2018, dan sudah lebih satu tahun enam bulan sejak keputusan mahkamah inkues pada 27 September 2019.

“Dan juga sudah satu bulan setengah sejak kenyataan Tan Sri bahawa pejabat Tan Sri akan membuat keputusan muktamad.

“Namun, kesemua pihak yang terkesan terutamanya keluarga Allahyarham Adib serta majoriti rakyat Malaysia yang prihatin masih menanti keputusan muktamad kes Allahyarham Adib ini,” katanya.

Beliau berkata, Pejabat Peguam Negara (AGM) perlu memberi penjelasan lengkap dan telus supaya dapat diterima oleh keluarga serta rakyat Malaysia khusus berkaitan siasatan dilakukan polis berkaitan identiti suspek.

Hal ini kerana katanya, jawapan yang benar perlu dijelaskan dengan telus dan ikhlas serta bukannya sekadar melepaskan batuk di tangga tanpa kelengahan lanjut.

“Ini akan memberi keyakinan kepada kesemua pihak bahawa Polis Diraja Malaysia (PDRM) dan pejabat Tan Sri sememangnya konsisten dalam pematuhan prinsip kedaulatan undang-undang dan keyakinan secara pasti dapat kembali dipulihkan.

“Rakyat Malaysia yang prihatin yang juga termasuk keluarga Allahyarham Adib sedia tahu dan dapat terima hakikat sebenar bahawa dalam sesetengah jenayah terpencil yang berlaku.

“Walaupun ada mangsa yang terjejas dan jenayah sememangnya berlaku, namun tidak semestinya penjenayah terbabit dapat dikenal pasti atau diberkas dan dibawa ke muka keadilan atas sebab-sebab tertentu yang tidak dapat dielakkan,” jelasnya.

Allahyarham Muhammad Adib yang juga anggota Unit Bantuan Perkhidmatan Kecemasan (EMRS) Balai Bomba dan Penyelamat (BBP) Subang Jaya, parah dalam rusuhan ketika kekecohan di tapak Kuil Sri Maha Mariamman, USJ 25, Subang Jaya pada 27 November 2018.

Selepas 21 hari bertarung nyawa, Allahyarham menghembuskan nafas terakhir pada 17 Disember 2018 di Institut Jantung Negara (IJN).

Pada 27 September 2019, Mahkamah Koroner Shah Alam memutuskan kematian Allahyarham Muhammad Adib, adalah akibat perbuatan jenayah yang dilakukan lebih dua atau tiga individu tidak diketahui.

Bagaimanapun sehingga ke hari ini, pembunuh Allahyarham masih belum ditemui sekali gus menunjukkan kes kematian anggota bomba itu seolah-olah gagal menemui titik noktah.


Tiket Olimpik Musim Sejuk Beijing 2022 dihad pada penonton terpilih

BEIJING, 15 Jamadilakhir 1443H, Selasa – Tiket Sukan Olimpik Musim Sejuk Beijing 2022 akan dihadkan kepada penonton terpilih sahaja untuk masuk ke stadium, bulan depan.

Keputusan itu dibuat selepas Jawatankuasa Penganjur Sukan Olimpik Musim Sejuk Beijing mengadakan perbincangan dengan Jawatankuasa Olimpik Antarabangsa (IOC) dan Jawatankuasa Paralimpik Antarabangsa (IPC) baru-baru ini.

Memandangkan wabak COVID-19 masih belum dapat dikawal sepenuhnya, penganjur terpaksa mengubah rancangan dengan menghadkan penonton.

Kebimbangan bertambah selepas Beijing merekodkan penularan tempatan pertamanya Omicron baru-baru ini, menyebabkan kerajaan mengenakan sekatan perjalan secara besar-besaran.

Temasya sukan berkenaan akan bermula pada 4 Februari dan berlangsung sehingga 20 Februari sebelum disusuli Paralimpik pada Mac. – Agensi


Adakah pembubaran Parlimen memerlukan nasihat Jemaah Menteri?

ISU ini ditimbulkan beberapa hari ini. Saya tidak berhasrat mengulas dari kedudukan parti politik tetapi hanya memberi pandangan berdasarkan pemahaman saya dalam undang-undang sahaja.

Pembubaran Parlimen di Malaysia boleh berlaku secara automatik iaitu apabila tamat tempoh lima tahun hayat Parlimen (Dewan Rakyat), namun perkara ini tidak berbangkit kini kerana tempoh-tempoh tersebut masih belum luput.

Situasi kedua apabila Perdana Menteri hilang kepercayaan majoriti di Dewan Rakyat dan meminta YDPA membubarkan Parlimen.

Dalam keadaan lain iaitu, walaupun mungkin tiada isu hilang kepercayaan, apabila terdapat permintaan kepada Yang di-Pertuan Agong untuk membubar Parlimen. Dalam keadaan ini YDPA boleh memberi perkenan atas permintaan tersebut ataupun menolaknya. Ia adalah prerogative YDPA. Permintaan tersebut pula hanya boleh dilakukan oleh Perdana Menteri sahaja.

Membubarkan Parlimen ini adalah budi bicara YDPA Agong tetapi budi bicara tersebut bukanlah tiada batasan. Ia hanya boleh dilaksana setelah ada permintaan dari Perdana Menteri.

Saya tekankan di sini ‘permintaan dari Perdana Menteri’ bukan nasihat dari Perdana Menteri atau Jemaah Menteri. Oleh itu pada pandangan saya Perdana Menteri tidak berkewajipan mendapat nasihat Jemaah Menteri bagi membuat permintaan tersebut. Namun saya tidak nafikan lazimnya secara konvensyen sebelum ini Perdana Menteri merujuk kepada Jemaah Menteri terlebih dahulu sebelum membuat permintaan untuk membubar Parlimen. Ia sekadar konvensyen yang tidak mempunyai kuat kuasa perundangan.

Beberapa peruntukan Perlembagaan boleh dirujuk bagi memahami apa yang saya tulis di atas ini iaitu:

a) Perkara 55( 2) dan(3) -kuasa YDPA membubar Parlimen

55 (2) Yang di-Pertuan Agong boleh memprorog atau membubarkan Parlimen.
(3) Melainkan jika dibubarkan terlebih dahulu, Parlimen hendaklah terus berjalan selama lima tahun dari tarikh mesyuarat pertamanya dan selepas itu adalah terbubar.

b) Perkara 43(4) – contoh permintaan pembubaran Parlimen

43 (4) Jika Perdana Menteri tidak lagi mendapat kepercayaan majoriti ahli Dewan Rakyat, maka Perdana Menteri hendaklah meletakkan jawatan Jemaah Menteri melainkan jika atas permintaannya Parlimen dibubarkan oleh Yang di-Pertuan Agong.
c) Perkara 40(2) (b) cara atau syarat bagaimana kuasa tersebut boleh dilaksana

40(2) Yang di-Pertuan Agong boleh bertindak menurut budi bicaranya pada melaksanakan fungsi yang berikut, iaitu:
(a) melantik seorang Perdana Menteri;
(b) tidak memperkenankan permintaan bagi pembubaran Parlimen;
(c) meminta diadakan mesyuarat Majlis Raja-Raja yang sematamata berkenaan dengan keistimewaan, kedudukan, kemuliaan dan kebesaran Duli-Duli Yang Maha Mulia Raja-Raja, dan apa-apa tindakan pada mesyuarat itu,dan dalam apa-apa hal lain yang disebut dalam Perlembagaan ini.

Oleh itu saya berpandangan YDPA tidak memerlukan nasihat dari Jemaah Menteri untuk membubar Parlimen (Dewan Rakyat). Perdana Menteri pula tidak mempunyai obligasi undang-undang mendapatkan nasihat Jemaah Menterinya bagi membuat permintaan tersebut.

Walau bagaimanapun YDPA mempunyai budi bicara memberi pekenan atau menolak permintaan Perdana Menteri tersebut.

Datuk Zainul Rijal Abu Bakar
Presiden Persatuan Peguam-Peguam Muslim Malaysia (PPMM)


Jemaah Menteri akan bincang lebih lanjut titah Agong

KUALA LUMPUR, 9 Rabiulawal 1442H, Isnin – Perdana Menteri, Tan Sri Muhyiddin Yassin berkata, Jemaah Menteri akan mengadakan perbincangan lebih lanjut terhadap titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bahawa tiada keperluan buat masa ini untuk mengisytiharkan darurat.

Muhyiddin berkata, jemaah menteri mengambil maklum titah itu dan kerajaan akan terus memberi keutamaan untuk melindungi rakyat daripada wabak COVID-19.

“Saya menjunjung kasih atas kepercayaan Seri Paduka Baginda kepada kerajaan pimpinan saya dan menyambut baik nasihat supaya kestabilan kerajaan tidak diganggu-gugat,” katanya dalam kenyataan.

Yang di-Pertuan Agong menerusi kenyataan yang dikeluarkan oleh Istana Negara bertitah, tiada keperluan untuk darurat diisytiharkan di negara ini.

Datuk Pengelola Bijaya Diraja Istana Negara, Datuk Ahmad Fadil Shamsuddin memaklumkan, Al-Sultan Abdullah bertitah perkara itu diputuskan setelah memperhalusi permohonan yang dipersembahkan Perdana Menteri dan berbincang dengan Raja-Raja Melayu selain melihat situasi sedang dihadapi negara ketika ini. – Berna


Tiga ADUN Perak sertai PBM, kerajaan negeri kekal

IPOH, 7 Jamadilakhir 1443H, Isnin – Tindakan tiga Ahli Dewan Undangan Negeri (ADUN) Perak menyertai Parti Bangsa Malaysia (PBM) yang baru dilancarkan pada 21 Disember lepas, tidak memberi kesan kepada kestabilan kerajaan negeri.

Menteri Besar Perak Datuk Seri Saarani Mohamad berkata ini kerana ketiga-tiga ADUN tersebut tidak menarik sokongan kepada kerajaan negeri dan hanya bertukar parti.

“Selagi kerajaan ada kerusi yang mencukupi, tidak ada apa kesan sebab sekarang kita ada 36 kerusi yang menyokong kerajaan sedia ada. Tiga ADUN itu mengatakan mereka hanya tukar parti dan tidak menarik sokongan pada kerajaan negeri jadi ia tidak memberi apa-apa kesan,” katanya.

Beliau berkata demikian pada sidang media selepas merasmikan projek pecah tanah kerja naik taraf Jalan Tambun di sini hari ini yang turut dihadiri Menteri Belia dan Sukan yang juga Ahli Parlimen Tambun Datuk Seri Ahmad Faizal Azumu.

Tiga wakil rakyat yang menyertai PBM ialah ADUN Buntong A. Sivasubramaniam; ADUN Tronoh Paul Yong Choo Kiong dan ADUN Malim Nawar Leong Cheok Keng.

Leong dilaporkan berkata ketiga-tiga mereka menyokong kerajaan pimpinan Menteri Besar, selaras dengan keputusan Presiden PBM Larry Sng bahawa parti itu di peringkat Persekutuan menyokong Perdana Menteri Datuk Seri Ismail Sabri Yaakob.

Pada pemilihan parti yang berlangsung pada Sabtu lepas, Sivasubramaniam dipilih sebagai Naib Presiden Kanan 2 manakala Yong dilantik sebagai Bendahari Agung PBM.

Sementara itu, Ahmad Faizal berkata beliau telah cuba menghubungi Sivasubramaniam dan Yong yang sebelum ini merupakan ahli bersekutu Bersatu untuk mengesahkan mengenai perkara itu namun gagal.

“Saya sudah hantar mesej untuk bertanyakan kepada mereka berdua tetapi belum berjawab jadi saya tidak dapat berikan kepastian, tetapi tidak mengapa kerana saya lihat kerajaan negeri Perak masih utuh dan itu yang paling penting.

“Saya percaya Menteri Besar bagi fokus pada masalah rakyat dan itu yang kami akan bantu serta beri sokongan penuh kepada kerajaan negeri di bawah pimpinan beliau dan kami yakin bahawa pentadbiran sekarang berjalan dengan amat baik,” katanya.

Saarani ketika ini memiliki sokongan 36 ADUN dengan BN mempunyai 25 kerusi diikuti Bersatu sebanyak empat kerusi, PAS tiga kerusi, PBM tiga kerusi dan bebas satu kerusi.

DUN Perak mengandungi 59 ahli keseluruhan dan memerlukan 30 kerusi untuk majoriti mudah.

Terdahulu, Saarani berkata projek kolaborasi bagi menaik taraf Jalan Tambun antara Majlis Bandaraya Ipoh dan Sunway City Ipoh Sdn Bhd sepanjang 5.2 kilometer itu melibatkan kos sebanyak RM16.35 juta bermula 1 April lepas dan dijangka siap sepenuhnya pada September depan. – Bernama


Penuntut universiti hilang di Pantai Cherating ditemukan lemas

KUANTAN, 15 Jamadilakhir 1444H, Ahad – Seorang pelajar universiti awam yang dilaporkan hilang semasa mandi di Pantai Cherating di sini semalam, ditemukan lemas pagi ini.

Ketua Polis Daerah Kuantan, ACP Wan Mohd Zahari Wan Busu berkata, mayat Adam Ridhuan Abdul Rejab, 18, ditemukan dalam keadaan tertiarap oleh sepasang suami isteri yang sedang beriadah di pantai itu pada pukul 7 pagi, kira-kira 8.6 kilometer dari lokasi dia dilaporkan hilang.

Beliau dalam kenyataan di sini berkata, mayat telah dibawa ke Hospital Tengku Ampuan Afzan (HTAA)  di sini untuk bedah siasat, dan ahli keluarga pelajar itu yang tiba di hospital berkenaan telah mengesahkan identiti mangsa.

Pelajar yang berasal dari Sri Kembangan, Selangor itu dilaporkan hilang sekitar 1.45 tengah hari semalam, semasa menyertai permainan membuat bulatan di dalam air kira-kira 300 meter dari pantai, apabila dia dilihat dibawa arus ke kawasan yang lebih dalam sebelum hilang dari pandangan.

Arwah dikatakan ke pantai itu bersama 19 lagi rakannya untuk berkelah dan berehat.- Bernama


PRN Kelantan mungkin Julai atau Ogos

BANGI,17 Rejab 1444H, Rabu – PAS memberi bayangan Pilihan Raya Negeri (PRN) Kelantan mungkin diadakan antara Julai atau Ogos depan.

Timbalan Menteri Besar, Datuk Mohd Amar Nik Abdullah berkata, keputusan berkenaan akan dimuktamadkan oleh Menteri Besar, Datuk Ahmad Yakob.

“Pada awal perbincangan kita di tiga negeri iaitu Kelantan, Kedah dan Terengganu dilakukan sekitar Mac.

“Namun mengambil kira beberapa isu berbangkit ia ditangguhkan berikutan Ramadan sudah dekat selain Peperiksaan Sijil Pelajaran Malaysia (SPM).

“Secara peribadi saya berpendapat lebih baik tunggu sehingga Dewan Undangan Negeri (DUN) Kelantan habis tempoh iaitu 26 Jun dan ia dikira terbubar secara automatik,” katanya seperti dilapor media tempatan, hari ini.

Mengulas lanjut, ADUN Panchor itu menjelaskan perbincangan berkaitan PRN hanya dilakukan dengan tiga negeri namun tidak melibatkan pemimpin negeri Pakatan Harapan (PH).

Beliau bagaimanapun menjelaskan, PAS telah mengadakan perbincangan awal dengan Bersatu tetapi belum ada senarai calon kerana terlalu awal.

“Berdasarkan perbincangan awal kita mungkin menggunakan konsep Pilihan Raya Umum ke-15 (PRU15).

“Konsep PRU15 adalah kerusi dimenangi PAS dikekalkan kepada calon PAS, manakala kerusi yang dimenangi UMNO diberi kepada Bersatu,” katanya.


Rejim penjajah Israel tembak mati tiga warga Palestin

TEBING BARAT, 29 Syawal 1442H, Khamis – Pasukan khas negara haram Israel menembak mati tiga warga Palestin, termasuk dua anggota perisik tentera Pihak Berkuasa Palestin (PA), dalam serbuan di bandar Jenin di Tebing Barat yang diduduki.

Kementerian Kesihatan Palestin mengenal pasti kedua-dua anggota tersebut sebagai Adham Yasser Alawi, 23, dan Tayseer Issa, 32, lapor agensi berita Palestin, Wafa.

Mangsa ketiga adalah Jamil al-Amuri yang pernah dipenjarakan di penjara Israel.

Media Israel melaporkan bahawa al-Amuri adalah bekas tahanan dan anggota Jihad Islam Palestin, bagaimanapun perkara ini masih belum disahkan pegawai Palestin.

Menurut seorang pegawai kanan keselamatan Palestin, pasukan Israel menggunakan kereta awam, yang menimbulkan kecurigaan dua pegawai Palestin di pangkalan berdekatan, yang melepaskan tembakan ke arah mereka dan terbunuh dalam serangan tembak-menembak itu.

Menerusi video dalam talian menunjukkan seorang penduduk Jenin menjerit bahawa individu dalam kereta berkenaan adalah pegawai Israel yang menyamar, sementara anggota keselamatan Palestin melepaskan tembakan ke arah kereta itu.

Presiden Palestin mengecam tindakan Israel, dengan jurucakapnya menyifatkannya sebagai ‘pelanggaran undang-undang antarabangsa’ yang ‘meningkatkan ketegangan’.

Dalam kenyataan yang dikeluarkan Wafa, Abu Rudeina ‘menganggap kerajaan Israel bertanggungjawab ke atas peningkatan itu serta akibatnya, di samping meminta masyarakat antarabangsa untuk memberi perlindungan kepada rakyat Palestin’. – Agensi


Isu moratorium antara menarik perhatian Dewan Rakyat hari ini

KUALA LUMPUR, 6 Zulhijjah 1441H, Isnin – Isu lanjutan tempoh moratorium kewangan bagi membantu perniagaan dan individu terjejas akibat pandemik COVID-19 antara perkara yang bakal dibincangkan dalam persidangan Dewan Rakyat, hari ini.

Menurut Aturan Urusan Mesyuarat di laman rasmi Parlimen, Lim Guan Eng (PH-Bagan) dijadual mengemukakan soalan kepada Menteri Kewangan mengenai sama ada moratorium kewangan oleh bank-bank yang akan berakhir 30 September depan akan dilanjutkan enam bulan lagi.

Lim yang juga bekas Menteri Kewangan juga mahu tahu bantuan yang akan diberikan kepada peniaga dan individu untuk pinjaman perumahan, kad kredit dan kenderaan, sekiranya moratorium tersebut tidak dilanjutkan.

Selain itu, Yamani Hafez Musa (Bersatu-Sipitang) pula dijangka bertanyakan Menteri Pelancongan, Seni dan Budaya mengenai sambutan pengusaha pelancongan dan rakyat terhadap galakan kerajaan mempromosi kempen melancong dalam negeri (domestik) pasca COVID-19.

Sidang dewan yang memasuki hari kesembilan hari ini juga bakal menyambung perbahasan usul menjunjung kasih titah Yang di-Pertuan Agong.

Tumpuan juga dijangka terarah kepada pembentangan Rang Undang-Undang Pengangkutan Jalan (Pindaan) 2020 bagi bacaan kali pertama.

Sebelum ini, Menteri Pengangkutan Datuk Seri Dr Wee Ka Siong dilaporkan berkata pindaan Akta Pengangkutan Jalan akan membabitkan Seksyen 41 hingga 45 yang berkaitan kesalahan memandu di bawah pengaruh alkohol, dadah dan memandu secara melulu untuk membolehkan hukuman lebih berat dikenakan.

Persidangan Dewan Rakyat kali ini berlangsung selama 25 hari sehingga 27 Ogos berpandukan kebiasaan baharu dengan mematuhi prosedur operasi standard (SOP) yang ditetapkan bagi mengekang penularan COVID-19. – Bernama


SPRM nafi tohmahan ugut individu, adu kes kepada polis

BANGI, 23 Rabiulakhir 1442H, Rabu – Suruhanjaya Pencegahan Rasuah Malaysia (SPRM) menafikan tohmahan dibuat seorang individu yang mendakwa kononnya menerima ugutan dalam siasatan kes berhubung Macau Scam, baru-baru ini.

Dalam satu kenyataan hari ini, SPRM berkata, pengurusan tertingginya memandang serius tohmahan yang dibuat individu terbabit.

“Individu berkenaan telah membuat laporan polis berhubung perkara itu selepas dua bulan dilepaskan daripada tahanan reman SPRM.

“Salinan laporan tersebut pula telah ditularkan oleh pihak tertentu sekali gus mencemarkan namaa baik SPRM,” kata suruhanjaya itu.

Sehubungan itu, satu aduan rasmi telah dibuat SPRM kepada pihak polis hari ini bagi menafikan tohmahan individu terbabit dan menggesa siasatan dijalankan terhadap laporan palsu tersebut.

“SPRM tidak akan melindungi mana-mana pihak sekiranya dakwaan tersebut benar dilakukan oleh pegawai SPRM, namun sekiranya laporan tersebut palsu maka individu tersebut perlu dibawa ke muka pengadilan,” katanya.


Sesi perbahasan Bajet 2022 selesai di peringkat dasar

KUALA LUMPUR, 7 Rabiulakhir 1443H, Jumaat – Seramai 131 Ahli Parlimen menamatkan sesi perbahasan Rang Undang-Undang Perbekalan 2022 di peringkat dasar semalam selepas menyambung sesi berkenaan sepanjang minggu ketiga persidangan Dewan Rakyat.

Sesi penggulungan rang undang-undang itu oleh setiap kementerian akan bermula Isnin ini selama empat hari sebelum diluluskan dan dibahas di peringkat jawatankuasa.

Antara isu menarik dibangkitkan dalam perbahasan sepanjang minggu ini ialah mengenai Rang Undang-undang (RUU) Anti Lompat parti apabila Datuk Seri Bung Moktar Radin (BN-Kinabatangan) berkata cadangan membentang rang undang-undang itu di Parlimen sewajarnya diterima semua Ahli Parlimen.

Reaksi mengenai rang undang-undang itu turut diberikan Khalid Abd Samad (PH-Shah Alam) yang menarik perhatian persidangan bahawa tindakan lompat parti dalam kalangan ahli politik telah mengakibatkan ketidakstabilan politik di negara ini.

Rang undang-undang antilompat parti itu ditimbulkan Datuk Seri Azalina Othman Said (BN-Pengerang) September lepas yang meminta agar ia dibentang secepat mungkin.

Perkara-perkara berkaitan Sabah dan Sarawak turut mencuri tumpuan, iaitu selain isu Perjanjian Malaysia 1963 (MA63) yang kerap dibangkitkan, soal pembangunan dan pendidikan di kedua-dua negeri berkenaan tidak lari juga daripada disentuh Ahli-Ahli Parlimen.

Antaranya, Datuk Seri Rohani Abdul Karim (GPS-Batang Lupar) menggesa kerajaan memperbanyak projek pembangunan di Sarawak susulan Kalimantan yang bersempadan dengan negeri itu bakal dinobat sebagai ibu negara baharu Indonesia.

Sementara itu, Datuk Wilson Ugak Anak Kumbong (GPS-Hulu Rajang) pula berharap tiada murid di Sarawak yang ‘terlepas’ dalam inisiatif pengagihan komputer riba oleh kerajaan Persekutuan, manakala Alice Lau Kiong Yieng (PH-Lanang) mempersoal sama ada sasaran menempatkan 90 peratus guru kelahiran Sarawak kembali berkhidmat di negeri itu sudah dipenuhi.

Isu-isu lain yang turut disentuh termasuk mengenai pengeluaran wang dalam Kumpulan Wang Simpanan Pekerja (KWSP), Pilihan Raya Negeri Melaka dan Sarawak, vaksin dan cadangan menjadikan Kuala Lumpur sebagai hab e-games.

Persidangan Dewan Rakyat minggu ini turut dimaklumkan mengenai pindaan Akta Pemajuan Perumahan (Kawalan dan Pelesenan) 1966 yang dijangka dibentang pada suku ketiga 2022 dan pembangunan vaksin tempatan yang mempunyai kelebihan dengan perolehan sijil halal daripada Jabatan Kemajuan Islam Malaysia (Jakim).

Selain itu, satu program bantuan kewangan yang baharu dikenali sebagai KPT IHSAN dirancang dibangunkan, manakala Dasar Tenaga Negara sedang dirangka bagi memastikan aspek berkaitan bekalan elektrik negara mampu menampung keperluan pengguna kenderaan elektrik, selain sektor perindustrian dan isi rumah.

Persidangan Dewan Rakyat minggu ini turut menyaksikan Rang Undang-Undang Kewangan 2021 melibatkan pindaan ke atas lapan akta untuk melaksanakan langkah Bajet 2022 dibentang untuk bacaan kali pertama. – Bernama


PRN Melaka: 15 calon Bebas wujudkan ‘Gagasan Bebas’

MELAKA, 3 Rabiulakhir 1443H, Isnin – Seramai 15 daripada 22 calon bebas yang bertanding dalam Pilihan Raya Negeri (PRN) Melaka, bersetuju mewujudkan Gagasan Bebas bagi menghadapi kempen PRN berkenaan.

Calon Bebas Dewan Undangan Negeri (DUN) Serkam Datuk Norazlanshah Hazali berkata gagasan tersebut diwujudkan atas rasa nekad calon-calon Bebas berkenaan, untuk membetul dan menstabilkan arena politik di negeri itu.

“Setakat ini seramai 15 calon bebas telah bersetuju dengan cadangan ini, dan selebihnya masih dalam perbincangan.

“Kami semua adalah calon Bebas, tidak terikat dengan mana-mana parti, malah tidak mahu dikaitkan dengan mana-mana parti,” katanya dalam satu sidang media di sini hari ini.

Pada penamaan calon hari ini, seramai 22 calon Bebas akan bertanding di 16 DUN termasuk Datuk Norhizam Hassan Baktee, yang akan mempertahankan kerusi Pengkalan Batu.

Katanya mereka semua bersepakat ingin mengetengahkan beberapa isu terutamanya melibatkan kesihatan dan kebajikan rakyat.

Dalam pada itu, Norazlanshah menjelaskan kesemua 15 calon tersebut akan menandatangani surat akuan bersumpah (SD), dan pihaknya kini pada fasa akhir memperhalusi kandungan dokumen itu.

“Antara intipati utama SD tersebut adalah calon yang bersama Gagasan Bebas tidak akan membentuk satu parti baharu selepas PRN, atau sesekali melompat parti sekiranya ditawarkan menyertai mana-mana parti selepas ini.

“Kami juga bersedia untuk meletakkan jawatan malah rakyat boleh menuntut dan bawa kami ke mahkamah bagi mengosongkan kerusi, jika kami ingkar SD tersebut,” katanya. – Bernama


Datuk antara lima ditahan godam sistem pangkalan data imigresen

KUALA LUMPUR,  24 Syaaban 1442H, Selasa  – Kegiatan mengeluarkan Pas Lawatan Kerja Sementara (PLKS) palsu akhirnya berjaya dilumpuhkan, selepas lima individu termasuk ketua sindiket bergelar Datuk ditahan dalam operasi besar-besaran yang dilaksanakan awal pagi tadi.

Penahanan individu berkenaan oleh Suruhanjaya Pencegahan Rasuah Malaysia (SPRM) juga turut berjaya merungkai permasalahan yang dihadapi Jabatan Imigresen sebelum ini terhadap sistem PLKS mereka yang telah digodam sindiket berkenaan.

Menurut sumber SPRM, kesemua suspek berusia 33 hingga 43 tahun itu ditahan bersama dua perisian sistem komputer klon dan transmitter (pemancar) yang digunakan sindiket, dalam operasi di 22 lokasi di sekitar ibu kota, hasil risikan suruhanjaya itu bersama Jabatan Imigresen.

“Kegiatan yang dilakukan oleh kesemua suspek telah menyebabkan kerugian sehingga ratusan juta Ringgit kepada kerajaan dalam bentuk levi pekerja asing.

“Sindiket ini turut berkerjasama dengan ‘orang dalam’ dengan mengodam pangkalan data imigresen dengan memasang transmitter bagi membolehkan anggota sindiket menukar kata laluan pegawai dan memasukkan nama serta butiran peribadi pekerja asing seolah-olah mereka mendapat PLKS secara sah,”kata sumber itu.

Menurutnya lagi, pas berkenaan akan dicetak di pusat operasi sindiket, yang beroperasi di sebuah hotel terkemuka di Jalan Sultan Ismail, di sini, sebelum menjualnya dengan bayaran antara RM6,000 hingga RM8,000 bagi setiap PLKS kepada warga asing yang bekerja di negara ini secara haram.

“Bagaimanapun pusat operasi mereka sentiasa berubah dari satu tempat ke tempat yang lain termasuk menyasarkan hotel mewah bagi mengelakkan dikesan pihak berkuasa,” katanya.

Sumber berkata, selain itu, sindiket juga berupaya membuka dan menutup status ‘senarai hitam’ seseorang individu bagi membolehkan mereka melepasi sekatan imigresen di lapangan terbang negara ini dengan bayaran tertentu.

Sementara itu, Ketua Pesuruhjaya SPRM Datuk Seri Azam Baki ketika dihubungi mengesahkan penahanan kesemua suspek dan memaklumkan kes disiasat di bawah Seksyen 17 Akta SPRM 2009.

“Siasatan ke atas kes ini akan dibuat secara menyeluruh selain memastikan kesemua ahli sindiket termasuk ‘orang dalam’ dikenakan tindakan yang sewajarnya,” katanya. -Bernama


Vaksin: Lebih 10,000 individu di Terengganu gagal hadir janji temu

KUALA TERENGGANU, 20 Syawal 1442H, Selasa – Lebih 10,000 individu yang mendaftar sebagai penerima vaksin COVID-19 di Terengganu didapati gagal menghadiri sesi janji temu vaksinasi setakat ini, kata Exco Kesihatan Negeri, Dr Alias Razak.

Katanya, rata-rata penerima daripada golongan warga emas memberi alasan terlupa tarikh janji temu dan tiada kenderaan untuk pergi ke Pusat Pemberian Vaksin (PPV) ditetapkan.

Menurutnya, apabila penerima tidak hadir pada tarikh janji temu, pihaknya akan menghubungi individu dalam senarai simpanan untuk menggantikan tempat bagi mengelakkan pembaziran dos vaksin itu.

Berdasarkan statistik daripada laman sesawang Jawatankuasa Khas Jaminan Akses Bekalan Vaksin COVID-19 (JKJAV) seramai 345,492 individu di negeri ini telah mendaftar sebagai penerima vaksin sehingga tengah hari semalam dan daripada jumlah itu seramai 79,185 individu sudah menerima suntikan vaksin.

Bercakap pada sidang media di sini hari ini, Dr Alias berkata, bagi mengatasi masalah kegagalan menghadiri sesi janji temu vaksinasi yang agak tinggi itu, kerajaan negeri bercadang membuka kaunter pemberian vaksin di masjid demi memudahkan para penerima vaksin.

“Itu antara usaha yang difikirkan untuk memastikan lebih ramai rakyat di Terengganu menerima vaksin. Namun kita terlebih dahulu perlu mengatasi masalah kekangan sumber manusia daripada kakitangan Kementerian Kesihatan Malaysia (KKM) untuk memberikan suntikan kepada penerima di masjid,” katanya.

Katanya, Terengganu mempunyai 14 PPV setakat ini dan telah menawarkan lebih 100 klinik swasta di seluruh negeri untuk menjadi ejen pemberian suntikan vaksin COVID-19.

Bagaimanapun, katanya, hanya empat klinik setakat ini sudah bersetuju memberikan kerjasama.

“Bukan sahaja bekalan vaksin kerajaan berikan malah kerajaan akan bayar sebanyak RM14 kepada klinik swasta tersebut bagi setiap suntikan yang diberikan,” katanya. – Bernama


Jemaah dari Barat tak boleh tempah pakej haji melalui agensi

RIYADH, 8 Zulkaedah 1443H, Rabu – Jemaah dari negara Barat perlu memohon untuk menunaikan ibadah haji dan menempah penerbangan serta penginapan melalui laman web kerajaan Arab Saudi, bukannya melalui agensi pelancongan.

Peraturan baharu ini dibuat hanya beberapa minggu sebelum ibadah haji tahunan bermula.

Kementerian Haji Arab Saudi mengesahkan bahawa jemaah haji dari Eropah, Amerika dan Australia perlu memohon melalui laman web Motawifnya.

Mereka akan mengetahui sama ada telah mendapat tempat melalui ‘loteri automatik’ atau cabutan.

Kementerian tidak menyatakan bila cabutan dibuat tetapi menasihatkan bakal jemaah untuk meminta bayaran balik daripada pengusaha atau ejen pelancongan yang telah mengambil deposit.

Bakal jemaah haji kini perlu memohon tempat untuk menunaikan ibadah haji dan, setelah diluluskan, menempah penerbangan dan hotel secara terus dengan kerajaan Arab Saudi.

Agensi pelancongan bagaimanapun hairan dengan keputusan kerajaan itu.

“Kami telah menguruskan proses umrah dan haji selama bertahun-tahun, keputusan ini di luar jangkaan.. jbagaimana jemaah mahu uruskannya,” kata pengarah sebuah agensi haji di London, Yusuf.

Riyadh belum mengeluarkan harga pakej untuk jemaah haji antarabangsa, tetapi berkata, ia akan termasuk harga untuk penerbangan dan penginapan.

Masih tidak jelas apa yang mendorong Riyadh mengubah peraturan ketika sudah begitu hampir dengan permulaan musim haji.

Pada bulan April, Arab Saudi mengumumkan bahawa ia akan membuka semula untuk melaksanakan ibadah haji tetapi hanya membenarkan sejuta jemaah yang divaksin tiga kali ganda dan mereka yang berumur di bawah 65 tahun.

Pengumuman itu menyebabkan agensi pelancongan memulakan pakej pengiklanan yang berkisar antara $7,000 hingga $10,000.

Sistem baharu itu pula dibuat beberapa bulan selepas agensi pelancongan di Eropah, Amerika dan Australia dibiarkan dalam ‘kegelapan’ oleh Kementerian Haji di Arab Saudi dan tidak diberitahu jumlah tempat yang diperuntukkan kepada mereka. – Agensi


Mesir buka persimpangan Rafah selama 4 hari mulai Isnin

GAZA, 18 Jamadilakhir 1442H, Ahad – Pihak berkuasa Mesir akan membuka semula sementara persimpangan Rafah dengan Semenanjung Gaza selama empat hari bagi perjalanan kedua-dua arah, menurut Kementerian Dalam Negeri yang dikendalikan pergerakan Hamas di Gaza.

Keputusan membuka sementara persimpangan itu dibuat untuk kali pertama dalam tempoh dua bulan kebelakangan ini.

Dalam satu kenyataan media, kementerian memaklumkan persimpangan Rafah di sempadan dengan Mesir akan dibuka mulai Isnin hingga Khamis.

“Kementerian akan membenarkan pesakit, pelajar, pemegang pasport Mesir dan asing serta mereka yang memiliki dokumen tempat tinggal untuk melakukan perjalanan,” katanya.

Dengan kerjasama kementerian kesihatan, pihak kementerian dalam negeri akan mengendalikan ujian saringan COVID-19 untuk semua individu yang melakukan perjalanan, kata kenyataan itu.

Gaza mempunyai tujuh laluan sempadan yang menghubungkannya dengan dunia luar, di mana enam daripadanya dikendalikan rejim pengganas Israel, sementara persimpangan Rafah dikawal oleh Mesir. – Agensi


Erdogan desak penyelesaian politik untuk konflik di Syria

NEW YORK, 15 Safar 1443H, Rabu – Presiden Turki Recep Tayyip Erdogan mendesak masyarakat antarabangsa mencari penyelesaian politik untuk mencegah konflik terus berlarutan di Syria.

“Masyarakat antarabangsa tidak boleh membiarkan krisis Syria berlanjutan selama 10 tahun lagi. Kita perlu mempamerkan tekad yang lebih kuat untuk penyelesaian politik bagi masalah itu,” kata Erdogan dalam ucapannya pada sesi ke-76 Perhimpuan Agung Pertubuhan Bangsa-Bangsa Bersatu lapor Sputnik.

Erdogan berharap pendekatan damai yang ditunjukkan negara-negara terlibat dalam penyampaian bantuan kemanusiaan ke Syria selama 12 bulan lagi akan disusuli dengan kepulangan kembali pencari suaka ke Syria.

Perang di Syria memasuki tahun kesepuluh dan Turki secara aktif terlibat dalam konflik selepas melancarkan Operasi Euphrates Shield pada Ogos 2016 yang bertujuan membasmi kumpulan pengganas Daesh/ISIS dan menghalang tentera Kurdish dari sempadannya. Bekerjasama dengan pembangkang Syria, Turki mengambil alih bandar-bandar Jarabulus, Azaz dan Al-Bab. – Bernama


Datuk Bandar KL, Presiden PPj baharu dilantik

PUTRAJAYA, 13 Safar 1442H, Khamis – Bekas Pengarah Eksekutif (Perancangan) Dewan Bandaraya Kuala Lumpur (DBKL), Datuk Mahadi Che Ngah dilantik sebagai Datuk Bandar Kuala Lumpur baharu bagi tempoh dua tahun berkuat kuasa hari ini.

Setiausaha Bahagian (Bahagian Sosio Ekonomi) Kementerian Wilayah Persekutuan, Datuk Muhammad Azmi Mohd Zain pula dilantik sebagai Presiden Perbadanan Putrajaya (PPj) juga bagi tempoh dua tahun berkuat kuasa hari ini.

Menteri Wilayah Persekutuan, Tan Sri Annuar Musa ketika mengumumkan pelantikan berkenaan berkata, Mahadi menggantikan Datuk Nor Hisham Ahmad Dahlan, manakala Muhammad Azmi menggantikan Datuk Dr Aminuddin Hassim yang masing-masing menamatkan tempoh perkhidmatan mereka semalam.

Annuar berkata, pelantikan Mahadi sebagai Datuk Bandar KL ke-13 telah mendapat perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah mengikut Bahagian II, Seksyen 4(2) Akta Ibu Kota Persekutuan 1960.

“Tempoh perkhidmatan beliau selama 36 tahun di DBKL memberi kelebihan dalam aspek pengetahuan, kemahiran selain pengalaman yang mendalam berkaitan pengurusan bandar raya serta dasar-dasar perancangan bandar raya Kuala Lumpur,” katanya pada sidang media, di sini hari ini.

Annuar berkata, majlis penyampaian watikah pelantikan kepada Mahadi akan diadakan esok di DBKL.

Mengenai Muhammad Azmi pula, Annuar berkata pelantikannya sebagai Presiden PPj telah mendapat persetujuan Perdana Menteri, Tan Sri Muhyiddin Yassin dan kelulusan Jabatan Perkhidmatan Awam (JPA).

“Oleh kerana beliau seorang pegawai tinggi di kementerian ini, proses pelantikan sedang diuruskan oleh Suruhanjaya Perkhidmatan Awam dan JPA,” katanya.

Annuar turut merakamkan penghargaan kepada Nor Hisham dan Aminuddin atas khidmat bakti mereka ketika menerajui DBKL dan PPj. – Bernama


Klip video tular kait PDRM tidak benar

BANGI, 7 Rejab 1443H, Rabu – Bukit Aman menafikan dakwaan daripada sebuah klip video tular berhubung insiden jenayah yang mengandungi kenyataan tidak benar terhadap Polis Diraja Malaysia (PDRM).

Pengarah Jabatan Siasatan Jenayah PDRM, Datuk Seri Abd Jalil Hassan berkata, pihaknya mengesan penularan sebuah klip video berdurasi 4 minit 59 saat melalui aplikasi Whatsapp.

Katanya, klip video itu memaparkan beberapa kejadian individu dipukul oleh pihak yang didakwa ahli kepada sebuah pertubuhan bukan kerajaan (NGO) iaitu Persatuan Harapan India Malaysia (PHIM) dengan kenyataan tiada sebarang tindakan diambil oleh polis.

“Semakan mendapati video tersebut mengandungi rangkuman beberapa kejadian jenayah yang dikenal pasti berlaku di sekitar kawasan Selangor dan Pulau Pinang pada tahun 2020.

“Paparan klip video tersebut mengandungi kenyataan yang tidak benar terhadap PDRM kerana siasatan telah dijalankan ke atas kejadian-kejadian yang ditularkan dan pelaku berkaitan telah dihadapkan ke mahkamah,” katanya dalam kenyataan, hari ini.

Beliau berkata, perbuatan menularkan kandungan kenyataan yang boleh menyebabkan ketakutan dan kegentaran awam adalah satu kesalahan di bawah Seksyen 505(b) Kanun Keseksaan dan Seksyen 233 Akta Komunikasi dan Multimedia 1998.

Justeru, tindakan tegas tanpa kompromi bakal diambil terhadap mana-mana individu yang sengaja melakukan kesalahan ini, katanya.


Ramadan dan tradisi

SEJARAH buat kita bersangka baik dengan umat terdahulu juga berwaspada dengan umat terkemudian. Orang yang hebat, akan menjunjung tinggi sejarah dan tradisinya. Dia juga sentiasa bersederhana dalam menilai budaya-budaya lain yang dirasakan jauh dari tradisinya.

Ketika bulan Ramadan, ramai orang mengulas dari aspek hukum, fadilat dan pantang-larangnya. Amat jarang sekali kupasan dibuat dari aspek tradisi sambutan Ramadan dalam masyarakat. Ada beberapa perkara yang menarik untuk dibincangkan supaya kita sedar bahawa ada sesetengah tradisi yang kita lakukan, bukanlah perkara yang baru diada-adakan sebaliknya merupakan hasil kearifan ulama-ulama silam sama ada dalam dunia Islam secara umum mahupun di Nusantara secara khusus.

Tradisi mengejutkan sahur

Menurut Syeikh Atiyyah Saqar dalam buku Fatawanya, apa-apa cara yang dibuat oleh orang Islam untuk mengejutkan orang bangun sahur dikira mendapat pahala kerana ada anjurannya daripada Nabi SAW. Ini kerana, dalam Islam terdapat dua azan pada waktu pagi. Satunya azan yang dilaungkan oleh Sayidina Bilal r.a. untuk mengejutkan orang bangun sahur dan satu lagi azan daripada Abdullah ibn Ummi Makhtum bagi menandakan waktu solat Subuh. Azan Bilal ini adalah sebahagian contoh cara untuk mengiklankan atau menyeru orang lain untuk bangun sahur.

Sekitar tahun 238 H, ketika Utbah bin Ishak, seorang gabenor zaman al-Muntasir Billah ke Mesir, beliau sendiri telah menghidupkan tradisi mengejutkan orang untuk bersahur dengan cara berjalan kaki dari kota Fustat ke Masjid Amru di kota lama Kaherah. Jarak antara kedua-duanya kira dua kilometer. Di Mesir juga ada kumpulan penggerak sahur yang digelar al-musahharati (tukang kejut sahur). Mereka ada lagu mereka sendiri yang disebut Fan al-Quma (seni mengejutkan tidur).

Cumanya, ketika penulis berada di Mesir dahulu, kebanyakan penggerak sahur ini tiada sebarang lagu pun. Mereka akan menunggang keldai dan memukul tong gas atau gendang sambil mengulang-ngulang kalimah sahur sekuat hati. Kadang-kadang berselang seli dengan bunyi keldai mereka yang sangat membingitkan telinga. Apa-apa pun, semoga mereka beroleh ganjaran.

Di Mekah pula, pada zaman dahulu ada seorang lelaki bergelar al-Zamzami yang akan mengelilingi bandar dengan kanak-kanak untuk mengajar orang bersahur. Mereka akan berjalan dengan pelita ‘fannus’ atau tanglung Ramadan. Kemudian mereka akan naik ke atas menara masjid di tempat azan sambil menyuruh kana-kanak menjerit:

يا نياما قوموا للسحور

Wahai orang yang tidur, bangunlah untuk bersahur

Di kota Baghdad pula, ada orang bernama Ibnu Nuqtah yang mana mempunyai satu tugas khas iaitu sebagai tukang kejut sahur sultan. Nampak macam mudah tapi bagi saya ia suatu tugas yang boleh dikatakan lebih bahaya dari menyambung ekor beruang. Silap cara dan haribulan, boleh hilang kepala dari badan. Kesemua tradisi ini disebutkan oleh Syeikh Atiyyah Saqar dalam bukunya.

Sejarah pelita dan tanglung Ramadan

Di sinilah dikatakan bermulanya tradisi tanglung Ramadan. Pelita yang dibawa mengelilingi kampung dan diletakkan di tempat azan. Dikatakan, Ibn Batuttah sendiri ketika dalam pelayarannya, melihat dua pelita di menara Mekah pada bulan Ramadan. Katanya:

كانوا يعلقون قنديلين ليراهما من لم يسمع الاذان ليتسحروا

Mereka menggantungkan dua pelita supaya orang yang tidak mendengar azan boleh nampak kedua-duanya untuk bersahur

Hari ini, ada sesetengah orang menolak tradisi memasang pelita di rumah pada bulan Ramadan. Kata mereka, ia merupakan budaya Hindu yang mesti dijauhkan. Hakikatya, apa yang masyarakat kita amalkan ada sandarannya dalam sirah-sirah terdahulu. Bila kita tahu hal-hal sebegini, ia buat kita lebih menghargai tradisi dan budaya yang sedia ada serta tidak mudah-mudah menghukumkan sesat amalan yang kita tidak tahu.

Itulah pentingnya ilmu. Ia menjadikan kita lebih bersangka baik terhadap sesuatu. Lagipun, kalau betul segala yang asalnya dari Hindu itu perlu ditolak, istilah puasa itu sendiri yang sepatutnya diubah terlebih dahulu. Guna sahaja istilah ‘al-Shaum’ atau ‘al-Shiam’ (puasa) atau istilah tahan lapar. Ini kerana puasa itu sendiri diambil daripada perkataan Sanskrit yang merupakan sebahagian istilah keagamaan dalam Hindu.

Puasa dari segi etimologinya berasal daripada perkataan ‘upa vasa’. Upa bermaksud jadi dan vasa bermaksud dekat. Dari segi makna asal, apa-apa perkara yang mendekatkan seseorang kepada tuhan disebut puasa.  Dalam bahasa Arab ia hampir kepada istilah ‘al-Qurbah’ iaitu mendekatkan diri kepada Allah. Cumanya, istilah puasa ini lebih terserlah dan digunapakai untuk perbuatan menahan diri dari lapar dan dahaga sehinggalah digunakan oleh kita umat Islam hari ini.

Sejarah meriam Ramadan

Syeikh Atiyyah Saqar juga pernah ditanya tentang asal-usul tembakan meriam di bulan Ramadan. Menurut beliau, tradisi membunyikan meriam ini berasal dari kerajaan Mesir pada kurun ke-9 Hijrah. Seorang gabenor besar di Iskandariah bernama Khusqadam telah dihadiahkan sebuah meriam dan beliau telah mencubanya buat kali pertama ketika waktu maghrib 1 Ramadan.

Rakyat menyangka meriam itu dibunyikan bersempena dengan kedatangan Ramadan lalu mereka datang ke istana untuk mengucapkan ucap tahniah. Mereka menemui isteri gabenor iaitu Hajah Fatimah dan mencadangkan agar dibunyikan meriam setiap hari Ramadan untuk menandakan waktu azan Maghrib. Hajah Fatimah mengusulkannya kepada gabenor dan usul diterima. Meriam itu akhirnya dinamakan dengan nama midfa’ (meriam) Hajah Fatimah sempena peristiwa tersebut. Snouck Hugronje, seorang tokoh orientalis Belanda yang telah menziarahi Mekah pada zamannya memperakui bahawa tradisi menembak meriam ini juga ada di bumi Mekah ketika Ramadan.

Di Malaysia pun kita amalkan tradisi bunyi meriam ini. Contohnya setiap hari dalam bulan Ramadan, meriam akan ditembak di Bukit Puteri, Terengganu. Kalau zaman Sultan Zainal Abidin iii (1881-1918) dahulu, sebelum tradisi meriam, mereka menggunakan genta atau loceng besar yang sekarang ini masih ada di atas Bukit Puteri. Begitu juga di tempat lain seperti di Bandar Diraja Pekan, Pahang.

Bilangan tembakan meriam di Bukit Puteri

Dr Abdul Wahab Md. Ali
Pensyarah Kanan, Akademi Pengajian Islam Kontemporari (ACIS), UiTM Cawangan Dungun, Terengganu


Tun M jangka Bersatu takkan menang PRU15 kerana tiada sokongan PAS, UMNO

KUALA LUMPUR, 7 Rabiulawal 1444H, Selasa – Bekas Perdana Menteri, Tun Dr Mahathir Mohamad mendakwa, Pilihan Raya Umum ke-15 (PRU15) digesa dilakukan awal kerana Belanjawan 2023 yang akan dibentangkan tidak lama lagi hanya boleh dikemukakan tetapi tidak dapat dibahas oleh parti lawan.

Oleh kerana itu, dakwanya, banyak ‘gula-gula’ akan diberikan supaya rakyat akan menyokong Barisan Nasional (BN)-UMNO.

Situasi itu juga membuatkan parti tersebut mengambil enteng kepentingan rakyat dalam mendepani keadaan genting termasuk bencana banjir yang dijangka akan berlaku tidak lama lagi.

“Jangan peduli bulan November banjir besar, angin kencang. Ramai tak boleh undi. Ramai kehilangan rumah. Ramai ditempatkan di tempat tertentu. Ramai yang akan cedera dan mati.

“Okaylah itu masalah mereka. Kerajaan akan tentukan penyokong UMNO boleh undi. Bantuan wang dan makanan boleh diberi,” dakwanya dalam kenyataan, hari ini.

Selain itu, dakwa Dr Mahathir lagi, keyakinan mereka juga didorong oleh sokongan jumlah kakitangan kerajaan yang meningkat hingga mencecah 1.7 juta orang.

“Dahulu jumlah pekerja kerajaan tak sampai sejuta. Dalam jangka masa beberapa tahun sahaja pekerja kerajaan meningkat 1,700,000. Gaji pun naik berkali-kali. Akan naik lagi dalam belanjawan baru.

“1,700,000 pegawai kerajaan dan keluarga tentu sokong kerajaan. Jangan peduli tidak ada duit tinggal untuk pembangunan negara.

“Jangan peduli harga barang naik. Jangan peduli ramai hadapi tekanan kewangan. Mereka boleh hutang. Tidak dapat bayar hutang mereka akan bankrap. Itu masalah mereka.

“Duit kerajaan diguna untuk sogokan, tak usah bayar, tak bayar faedah pun. Jumlah hutang meningkat kerana tidak bayar. Itu masalah kerajaan yang akan datang,” dakwanya.

Mengulas lanjut, Pengerusi Penaja Gabungan Tanah Air (GTA) itu mendakwa kemenangan UMNO boleh ditentukan.

“Menang PRU15, akan menang PRU16 dan 17 dengan mengguna kuasa dan duit kerajaan.

“Sekarang UMNO yang ditolak oleh rakyat yang berkuasa. Najib mengguna ketamakan pemimpin Bersatu dan PKR untuk mengalahkan PH yang menang.

“Bersatu yang dihijack gembira kerana jadi Perdana Menteri (PM). Lepas itu PM Bersatu dijatuhkan oleh UMNO dan UMNO menjadi kerajaan.

“Parti yang ditolak oleh rakyat jadi kerajaan. Sebagai kerajaan, UMNO akan tentukan bila PRU15 akan diadakan. Mana dia Bersatu. Tidak berkuasa lagikah?,” soalnya.

Bahkan, dalam PRU15 pun, Dr Mahthir menjangka Bersatu tidak akan menang kerana tidak mendapat sokongan UMNO dan PAS.

“Inilah nasib parti yang tikam belakang kawan untuk masuk melalui pintu belakang.

“Sesungguhnya Langkah Sheraton memulakan ketidakstabilan politik dalam negara. Sebelum Langkah Sheraton semua kerajaan dipilih melalui PRU.

“Mahiaddin dan Azmin yang melangkah dan menjadi boneka dalam perancangan Najib. Sembilan hakim, tiga mahkamah mendapati Najib bersalah. Fikirlah wahai rakyat Malaysia,” katanya.


Pengamal media perlu kemuka pas, surat berkaitan ketika lalui SJR

PUTRAJAYA, 22 Syawal 1442H, Khamis – Pengamal media yang melalui sekatan jalan raya (SJR), hanya perlu mengemukakan kad media serta surat berkaitan sebagai perakuan untuk menjalankan tugas, ketika pelaksanaan sekatan pergerakan penuh, kata Menteri Komunikasi dan Multimedia Datuk Saifuddin Abdullah.

Beliau berkata Polis Diraja Malaysia (PDRM), akan memberi kerjasama dan memahami tugas pengamal media, untuk melaporkan maklumat penting kepada masyarakat dalam tempoh itu.

“Pengamal media tidak perlu risau ketika melalui SJR. Apa yang penting kemuka kad media dan surat berkaitan sama ada daripada majikan, Jabatan Penerangan atau Kementerian Komunikasi dan Multimedia (KKMM), dan ia sudah memadai,” katanya dalam sidang media secara maya hari ini.

Beliau berkata demikian berikutan kebimbangan pengamal media, sekiranya tidak melepasi SJR untuk bertugas dalam tempoh pelaksanaan sekatan pergerakan penuh selama 14 hari, yang bermula 1 Jun.

Mengenai penguatkuasaan Ordinan Darurat Kuasa-kuasa Perlu (No.2) 2021 berkaitan berita palsu, Saifuddin berkata, sejak 12 Mac sehingga 30 Mei lepas, sebanyak 18 kes disiasat mengikut ordinan berkenaan, dengan empat daripadanya telah selesai.

Beliau berkata, dua kes telah dituduh di mahkamah dan dua kes diklasifikasikan sebagai NFA (Tiada Tindakan Lanjut).

“Walaupun ada banyak laporan polis dibuat, namun kita amat berhati-hati menggunakan ordinan ini,” katanya.

Mengulangi ordinan itu bukan dilaksanakan untuk ditujukan kepada orang politik, Saifuddin berkata ; “Kita tidak akan salah guna ordinan ini… memang ordinan ini digunakan untuk percepatkan siasatan, namun ia tidak bermakna kita akan langgar lunas undang-undang.”

Ordinan Darurat Kuasa-kuasa Perlu (No.2) 2021, memperuntukkan hukuman denda tidak lebih RM100,000 atau penjara tidak lebih tiga tahun atau kedua-dua sekali, manakala bagi kesalahan yang berterusan pula, denda yang dikenakan tidak lebih RM1,000 bagi setiap hari selama kesalahan itu berterusan, selepas sabitan.

Ordinan turut memberi definisi ‘berita tidak benar’ termasuklah apa-apa berita, maklumat, data dan laporan keseluruhan atau sebahagiannya palsu, yang berhubungan dengan COVID-19 atau proklamasi darurat, sama ada dalam bentuk rencana, visual atau rakaman audio atau dalam apa-apa bentuk lain, yang boleh menggambarkan perkataan atau idea.

Ia terpakai kepada semua individu tanpa mengira kewarganegaraan dan walaupun kesalahan dibuat di luar Malaysia. -Bernama


Permintaan negeri tanding guna logo PAS akan dibincang dalam PN

ALOR SETAR, 5 Safar 1444H, Jumaat – Permintaan beberapa PAS negeri yang mahu menggunakan logo parti pada Pilihan Raya Umum ke-15 (PRU15) nanti akan dibawa kepada perbincangan dalam Perikatan Nasional (PN).

Ketua Pengarah Pilihan Raya PAS, Dato’ Seri Muhammad Sanusi Md Nor, berkata, keputusan muktamad mengenai logo belum dibuat lagi namun ianya mesti diputuskan oleh kepimpinan PN.

“Setakat sekarang, Kelantan mohon, Terengganu, Kedah. Terpulang kepada keputusan mesyuarat nantilah. Kita harap mana yang lebih ada peluang untuk pengundi sukalah,” katanya seperti dilapor portal tempatan.

Beliau tidak menolak persoalan permohonan tersebut kerana mengambil kira beberapa faktor antaranya kekeliruan pengundi berhubung warna biru di mana ia menyamai warna Barisan Nasional (BN).

Sementara itu, ketika ditanya mengenai 27 kerusi yang dikatakan boleh berlaku pertembungan antara PAS dan UMNO, Sanusi menyatakan keterbukaan untuk menyelesaikan perkara itu.

Ini kerana, katanya, jika tiada rundingan dibuat maka muncul kebimbangan kerusi yang menjadi pertembungan antara PN dan UMNO jatuh ke tangan PH.

“Boleh dirundingkan. Rundingan terpilih, rundingan terpilih di kerusi tertentulah. Saya rasa kalau tidak dirundingkan, siang-sianglah dapat kat PH (Pakatan Harapan), kan? Sayang pula. Rundinglah selagi boleh.

“Saya pun okay apa kalau nak berunding. Saya bersedia. Takut mereka tak sedia pasal saya sebut tadi kerusi tak cukup untuk semua orang, pemimpin politik itu kena ada tempat untuk bertanding.

“Jadi dia tak cukup (nakkan kerusi) macam mana dia nak pakat dengan kita? Saya faham dilema tu yang dihadapi oleh mereka,” katanya merujuk Ketua Bahagian dan Ketua sayap-sayap UMNO yang mahu kerusi bertanding PRU15.

Beliau berkata, seeloknya PAS dan UMNO berunding supaya tiada parti memerintah sendirian.


KPDNHEP perlu konsisten kekang penyelewengan barang keperluan

BANGI, 2 Zulhijjah 1443H, Sabtu – Masalah penyelewengan barang kawalan dan keperluan harian yang semakin merunsingkan perlu ditangani menerusi pendekatan tuntas dan menyeluruh.

Ia selepas Kementerian Perdagangan Dalam Negeri dan Hal Ehwal Pengguna (KPDNHEP) merekodkan 1,773 kes dengan nilai rampasan RM27.23 juta membabitkan pelbagai kesalahan penyelewengan barang kawalan dan subsidi sejak 2018 hingga Mei lalu.

Serentak itu, Ketua Penerangan BERJASA, Hazwan Mohamad mendesak supaya kementerian segera lipat gandakan penguatkuasaan bagi memastikan aktiviti penyelewengan dapat dibanteras.

“Diharapkan KPDNHEP terus konsisten mengekang aktiviti penyelewengan yang semakin kerap berlaku.

“Mana tidaknya apabila sebanyak RM27.23 juta nilai rampasan melibatkan pelbagai aktiviti penyelewengan barang kawalan dan subsidi telah direkodkan sejak 2018,” katanya.


COVID-19: 96 peratus proses pemulihan dilakukan di rumah

SHAH ALAM, 22 Syaaban 1443H, Jumaat – Proses pemulihan bagi kes-kes positif COVID-19 di Malaysia kebanyakannya dilakukan di rumah dengan 96 peratus kes aktif di negara ini dipantau dari rumah individu berkenaan, kata Timbalan Menteri Kesihatan, Datuk Dr Noor Azmi Ghazali.

Beliau berkata, hanya kes teruk sahaja yang memerlukan rawatan di hospital.

“Ini membawa Malaysia kepada pengumuman pembukaan sempadan pada 1 April ini, dan banyak lagi sekatan akan dilonggarkan. Bagaimanapun, Malaysia akan terus mematuhi nasihat dan mandat Pertubuhan Kesihatan Sedunia (WHO) agar mengekalkan penjarakan fizikal dan memakai pelitup muka,” katanya.

Ucapan beliau dibacakan oleh Timbalan Ketua Pengarah (Penyelidikan dan Sokongan Teknikal) Kementerian Kesihatan, Datuk Dr Hishamshah Mohd Ibrahim semasa lawatan kerja Menteri Kesihatan Singapura, Ong Ye Kung ke Institut Kesihatan Negara (NIH) di sini, semalam.

Dr Noor Azmi berkata, setakat ini, sebanyak 79 peratus atau 25,786,987 populasi Malaysia telah lengkap divaksin dan daripada jumlah itu, 97.5 peratus atau 22,943,182 populasi dewasa (18 tahun dan ke atas) serta 91.4 peratus atau 2,843,805 remaja (12 hingga 17 tahun) telah lengkap vaksinasi.

“Terdapat 15,483,571 atau 65.8 peratus populasi dewasa yang telah melengkapkan vaksin siri primer telah mengambil suntikan dos penggalak dan 1,263,287 atau 35.6 peratus kanak-kanak berusia lima hingga kurang 12 tahun menerima suntikan dos pertama vaksin COVID-19,” katanya.

Dr Noor Azmi berkata, berdasarkan perkembangan ini, Malaysia sememangnya sudah bersedia untuk beralih ke fasa endemik COVID-19 kerana ia merupakan ‘exit strategy’ bagi membolehkan rakyat kembali kepada kehidupan hampir normal selepas lebih dua tahun berhadapan dengan pandemik COVID-19.

Sementara itu, Ong dalam ucapannya berkata Malaysia dan Singapura telah bekerjasama sepanjang krisis pandemik.

“Apabila trafik sempadan darat terganggu akibat virus COVID-19, pihak berkuasa Singapura bertindak dengan menempatkan puluhan ribu rakyat Johor yang bekerja di Singapura, kerana mereka tidak dapat berulang-alik setiap hari merentasi tambak. Kami memastikan bekalan penting dan komponen kritikal terus disalurkan.

“Saya dan Menteri Kesihatan Khairy Jamaluddin sentiasa berhubung, saling memaklumkan mengenai situasi di negara kita dan maklum balas masing-masing. Saya banyak belajar daripada pertukaran maklumat dengan beliau,” katanya.

Ong berkata, pelancaran suntikan vaksinasi di Malaysia telah dilakukan dengan sangat baik dan mempersiapkan negara untuk beralih ke fasa endemik dan beliau juga berharap agar kedua-dua negara bangkit dengan lebih kuat daripada pandemik ini.-  Bernama


Tak perlu wujud kerajaan perpaduan, hanya cetus huru-hara

BANGI, 12 Muharram 1443H, Sabtu – Tiada keperluan untuk negara membentuk sebuah kerajaan perpaduan, memandangkan ramai pakar dan profesional berada di dalam serta luar parti.

Ini kerana, mempelawa pembangkang ke dalam Kabinet terutama bagi jawatan Timbalan Perdana Menteri, akan mencetuskan keadaan huru-hara, apatah lagi tidak mustahil rahsia kerajaan dibocorkan apabila menjelang Pilihan Raya Umum ke-15 (PRU15).

Pemerhati politik, Prof Dr Mohd Ridhuan Tee Abdullah mendakwa, tidak mustahil juga pembangkang akan berperanan menjatuhkan kerajaan daripada dalam, berdasarkan kepada bukti-bukti sebelum ini.

“Kalau ketika di luar kerajaan pun sudah huru-hara, bagaimana apabila berada di dalam.

“Sukar dipercayai. Tengok sahaja gelagat mereka di Parlimen ketika rakyat susah,” katanya.

Beliau berkata, sekiranya posisi Timbalan Perdana Menteri menimbulkan masalah ekoran perebutan pelbagai parti termasuk dari Sabah dan Sarawak, maka jawatan Menteri Kanan perlu diwujudkan semula.

“Lantik dari dalam kalangan parti komponen Perikatan Nasional (PN), UMNO, Bersatu, PAS, GPS atau GRS.

“Kekananan kementerian ini mestilah berkait rapat dalam tatacara memulihkan ekonomi serta kebajikan rakyat,” katanya.

BACA PENUH ULASAN PROF DR MOHD RIDHUAN TEE ABDULLAH BERHUBUNG PEMBENTUKAN KABINET KERAJAAN BAHARU DI RUANGAN PENDAPAT ISMAWEB.NET


Lebih ramai bekas pemimpin DAP dijangka sertai Warisan P.Pinang

GEORGE TOWN, 21 Jamadilakhir 1443H, Isnin – Lebih ramai bekas pemimpin DAP Pulau Pinang dijangka menyertai Parti Warisan (Warisan) susulan penyertaan tiga bekas pemimpin DAP dalam parti yang berpangkalan di Sabah itu.

Koordinator Warisan Pulau Pinang yang baru dilantik Jeff Ooi berkata penyertaan beliau dan bekas Ahli Dewan Undangan Negeri (ADUN) Batu Lanchang Datuk Danny Law Heng Kiang dilihat sebagai perintis kepada lebih ramai lagi bekas pemimpin DAP untuk mengikut jejak mereka.

“Tetapi tumpuan kita bukan setakat untuk menerima bekas ahli DAP kerana Warisan Pulau Pinang mahu merentas semua pelosok landskap politik dan melihat penyertaan daripada tokoh korporat dan golongan profesional muda.

“Syarat daripada pucuk pimpinan adalah untuk melihat tidak kurang 50 peratus keahlian dan sokongan daripada golongan profesional muda,” katanya dalam sidang media di sini hari ini.

Ooi yang juga bekas Ahli Parlimen Jelutong hari ini turut mengumumkan kemasukan seorang lagi bekas pemimpin DAP iaitu Martin Lim, 53, dalam Warisan Pulau Pinang

Lim menyertai DAP pada 2009 dan pernah memegang jawatan sebagai Ketua Kakitangan Ibu Pejabat DAP Pulau Pinang manakala Law yang mengumumkan keluar parti itu pada 18 Jan lepas setelah menyertainya selama 35 tahun pernah menjadi ADUN Batu Lanchang.

Ditanya mengapa beliau memilih Wariasan, Ooi berkata beliau tertarik dengan konsep parti berbilang kaum dan agama, inklusif dan progresif yang diterapkan ke dalam parti tersebut.

Berkenaan hala tuju parti itu pada Pilihan Raya Umum Ke-15 (PRU15) kelak, Ooi berkata parti Warisan Pulau Pinang akan berusaha keras untuk mencapai matlamat menubuhkan sebuah kerajaan pusat dengan Presiden Warisan Datuk Seri Mohd Shafie Apdal memainkan peranan penting dan kritikal. – Bernama


KPM perlu beri keutamaan 3 aspek ambil guru baharu

KUALA LUMPUR, 11 Zulkaedah 1442H, Selasa – Kementerian Pendidikan (KPM) diharapkan memberi keutamaan kepada aspek kualiti, kemahiran dan minat calon guru yang akan dipilih kelak dalam mengisi kekosongan jawatan guru di sekolah-sekolah di seluruh negara, kata Presiden Kongres Kesatuan Pekerja-Pekerja Di Dalam Perkhidmatan Awam (CUEPACS) Adnan Mat.

Beliau berkata walaupun kerajaan dilihat serius dan ingin menyelesaikan isu kekurangan guru dalam masa yang singkat, tiga elemen itu perlu diberi penekanan kerana cabaran yang dihadapi dalam dunia perguruan ketika ini amat besar.

“CUEPACS juga tidak mahu pengambilan secara besar-besaran itu hanya mampu menyelesaikan isu kekurangan guru semata-mata tetapi tidak memberi impak yang diharapkan,” katanya dalam kenyataan, hari ini.

Baru-baru ini, Menteri Kanan Pendidikan Datuk Dr Radzi Jidin mengumumkan pelaksanaan pengambilan khas secara ‘one-off’ seramai 18,702 pendidik bagi menyelesaikan isu kekurangan guru di sekolah-sekolah di seluruh negara.

Adnan juga meminta KPM memberi keutamaan kepada graduan pendidikan yang masih tidak mendapat penempatan dan layak berdasarkan opsyen mata pelajaran masing-masing supaya kemahiran dan keupayaan mereka dapat digunakan dengan lebih berkesan.

Beliau berkata CUEPACS melihat pengambilan guru secara besar-besaran itu tidak sewajarnya diteruskan pada masa hadapan, sebaliknya pengambilan perlu dilakukan secara berperingkat mengikut kekosongan semasa.

Katanya langkah berkenaan lebih wajar kerana ia mampu mengatasi masalah semasa dan bukannya dikumpulkan untuk diselesaikan dalam satu tempoh sahaja.

Selain itu, Adnan juga meminta KPM menyelesaikan masalah permohonan pertukaran guru sedia ada ketika ini sebelum memberi penempatan kepada guru baharu.

“Selesaikan dahulu permohonan guru-guru lama yang memohon untuk bertukar terutama kepada pasangan jarak jauh, mempunyai ibu bapa yang uzur atau menghadapi masalah kesihatan yang serius.

CUEPACS juga berharap guru muda yang bakal diambil kelak menggunakan peluang sebaiknya bagi mendidik anak bangsa, sekali gus memberikan contoh yang baik kepada pelajar dan masyarakat agar profesion perguruan disanjung dan dipandang tinggi. – Bernama


Zahid Hamidi fail saman fitnah terhadap Muhyiddin

KUALA LUMPUR, 3 Ramadan 1443H, Selasa – Bekas Timbalan Perdana Menteri Datuk Seri Dr Ahmad Zahid Hamidi memfailkan saman fitnah terhadap bekas Perdana Menteri Tan Sri Muhyiddin Yassin berhubung dakwaan beliau ada meminta bantuan untuk menyelesaikan atau menangguhkan perbicaraan kes jenayah yang masih berjalan di mahkamah.

Ahmad Zahid, 69, selaku plaintif memfailkan saman itu menerusi Tetuan Shahrul Hamidi & Haziq di Mahkamah Tinggi di sini, semalam (4 April) dengan menamakan Muhyiddin, 74, sebagai defendan.

Berdasarkan pernyataan tuntutan yang diperoleh menerusi carian sistem mahkamah, Ahmad Zahid berkata pada 19 Okt 2018, beliau telah dituduh di Mahkamah Sesyen di sini, bagi 12 pertuduhan melibatkan pecah amanah, lapan pertuduhan rasuah dan 27 pertuduhan pengubahan wang haram dan kesemua pertuduhan tersebut telah dibicarakan di Mahkamah Tinggi.

Ahmad Zahid mendakwa defendan (Muhyiddin) telah mengeluarkan kenyataan-kenyataan fitnah dengan niat jahat terhadapnya pada majlis Pentas Perikatan Nasional Dewan Undangan Negeri (DUN) Tenggaroh, Mersing sempena Pilihan Raya Negeri (PRN) Johor ke-15 di perkarangan Learning Centre Sentuhan Kasih Felda Tenggaroh 3 di Mersing pada 16 Feb lepas.

“Pada hari yang sama, rakaman video mengenai kenyataan fitnah pada majlis tersebut telah diterbitkan semula secara langsung di akaun YouTube Astro AWANI yang dikendalikan oleh portal berita dalam talian popular iaitu Astro AWANI berdurasi dua jam 35 minit dan lapan saat (2:35:08) yang boleh diakses melalui internet,” dakwa Ahmad Zahid dalam pernyataan tuntutan saman itu.

Dakwa plaintif, setakat tarikh writ saman dan pernyataan tuntutan itu difailkan, rakaman video majlis tersebut telah mendapat jumlah tontonan sebanyak 29,752 tontonan dan akaun Youtube Astro AWANI mempunyai 1.44 juta pelanggan selain rakaman video itu telah dilaporkan secara meluas melalui pelbagai medium media sosial iaitu KiniTV, Facebook Page ‘Perikatan Nasional’, portal Malaysiakini dan Utusan Malaysia pada 16 dan 17 Feb lepas.

Ahli Parlimen Bagan Datuk itu mendakwa kenyataan fitnah tersebut antaranya membawa maksud bahawa beliau telah menggunakan jalan pintas untuk menyelesaikan dan menangguhkan perbicaraan kes jenayahnya yang masih berjalan, meminta pertolongan Muhyiddin untuk mencampuri urusan perbicaraan kes berkenaan, mencampuri sistem kehakiman, mengarahkan pembubaran Dewan Undangan Negeri Johor dan bukan seorang pemimpin yang patut dihormati, diteladani serta disegani.

Ahmad Zahid menegaskan kenyataan-kenyataan fitnah itu adalah palsu bertujuan untuk menjatuhkan reputasi dan nama baiknya selain mendakwa kenyataan fitnah berkenaan dikeluarkan oleh defendan selepas pengumuman Suruhanjaya Pilihan Raya (SPR) berkenaan PRN Johor.

“Oleh yang demikian, kenyataan-kenyataan fitnah itu adalah jelas dikeluarkan dengan niat jahat sebagai alat untuk mempengaruhi dan memberikan reputasi buruk serta negatif kepada plaintif selaku pemimpin tertinggi parti Barisan Nasional yang secara tidak langsung memberikan imej buruk kepada parti berkenaan yang bertanding di dalam PRN Johor,” dakwa plaintif.

Oleh itu, plaintif menuntut ganti rugi am, ganti rugi teruk dan teladan, faedah, serta perintah mengarahkan defendan menerbitkan permohonan maaf yang tidak bersyarat secara bertulis di surat khabar yang akan ditentukan oleh plaintif selain menuntut kos dan lain-lain perintah yang difikirkan sesuai oleh mahkamah.

Sementara itu, Ahmad Zahid turut memfailkan notis permohonan ex-parte (sebelah pihak) supaya defendan atau wakilnya menarik balik kenyataan-kenyataan fitnah tersebut atau kenyataan fitnah serupa terhadapnya.

Plaintif juga memohon perintah injunksi interim untuk menghalang defendan, pegawai dan pembantunya serta ejen dan wakilnya daripada mengeluarkan, menerbitkan, mengedarkan atau menyebarkan kenyataan fitnah berkenaan atau kenyataan fitnah serupa di mana-mana platfom media sosial termasuk Facebook, Instagram, Twitter dan WhatsApp.

Turut dipohon perintah injunksi interim bagi mengarahkan defendan memadam, menyunting dan menghentikan penerbitan sebahagian rakaman video majlis itu yang mengandungi kenyataan memfitnah di dalam portal-portal berita dalam talian dan sosial media antaranya di Facebook profil ‘Perikatan Nasional’, YouTube Astro AWANI dan KiniTV.

Selain itu, plaintif juga memohon perintah injunksi interim mengarahkan defendan menulis kepada mana-mana penerbit, penyunting, pengendali dan pemilik portal-portal berita dalam talian atau platform media sosial yang menerbitkan kenyataan fitnah itu supaya memadamkan dan menghentikan penerbitan kenyataan fitnah berkenaan.

Pendengaran permohonan ex-parte itu akan didengar esok di hadapan Hakim Datuk Rozana Ali Yusoff melalui sidang video. – Bernama


PRU15: MB Perak nafi bertanding kerusi Larut, lawan Hamzah Zainuddin

IPOH, 23 Ramadan 1442H, Rabu – Pengerusi Badan Perhubungan UMNO Perak Datuk Saarani Mohamad menafikan cakap-cakap politik yang beliau akan bertanding di Parlimen Larut pada Pilihan Raya Umum ke-15 (PRU15).

Namun Menteri Besar Perak itu berkata UMNO tetap akan meletakkan calon di kerusi panas itu menerusi calon tempatan yang akan ditentukan kemudian.

“Saya orang Lenggong. Saya sudah sebut berulang kali, UMNO akan tetap bertanding di Larut,” katanya pada sidang media selepas menyaksikan majlis perjanjian persefahaman antara Perbadanan Kemajuan Negeri Perak (PKNPk) dan Professional Latex Sdn Bhd di Pejabat Menteri Besar hari ini.

Semalam, sebuah portal berita melaporkan UMNO sedang memilih calon sesuai bagi bertanding kerusi Parlimen Larut selepas wakil rakyatnya Datuk Seri Hamzah Zainuddin, yang juga Menteri Dalam Negeri, keluar daripada parti itu untuk menyertai Bersatu selepas PRU14.

Portal itu yang memetik sumber memaklumkan, antara nama yang dicalonkan adalah Saarani yang juga Ahli Dewan Undangan Negeri (ADUN) Kota Tampan.

Selain Larut, UMNO dilapor akan merebut semula kerusi panas lain iaitu Bagan Serai dan Bukit Gantang yang kini diwakili oleh wakil rakyat dari Bersatu. – Bernama


MOVAK bantu tingkat pendaftaran, penerima vaksin COVID-19

BANGI, 8 Zulkaedah 1442H, Sabtu – Kementerian Perpaduan Negara melancarkan Program Mobilisasi Vaksin Komuniti (MOVAK) sebagai inisiatif menyokong Program Imunisasi COVID-19 Kebangsaan (PICK).

Program yang dilancarkan Menteri Perpaduan, Datuk Halimah Mohamed Sadique hari ini bertujuan untuk meningkatkan jumlah pendaftaran dan penerimaan vaksin di kalangan rakyat.

Kementerian itu berkata, MOVAK membabitkan tiga unit gerak kerja yang dikendalikan oleh sukarelawan Komuniti Rukun Tetangga (KRT) iaitu Unit Panggilan, Unit Mobilisasi dan Unit Tindakan Komuniti.

Katanya, Unit Panggilan berfungsi untuk membuat panggilan pengesahan dan peringatan kepada penerima vaksin yang telah mendaftar berkenaan tarikh janji temu.

Sementara, Unit Mobilisasi berperanan menyediakan pengangkutan untuk penerima vaksin COVID-19 mengambil suntikan di PPV.

Bagi Unit Tindakan Komuniti pula berfungsi sebagai perkhidmatan ‘outreach’ kepada masyarakat setempat bagi membantu pendaftaran, kempen kesedaran dan pemakluman berkaitan keputusan kerajaan berhubung COVID-19.

“Datuk Halimah Mohamed Sadique yakin Program MOVAK ini akan dapat mempercepatkan lagi kadar pemberian vaksin di Malaysia, terutama di kawasan luar bandar dan pinggir bandar.

“Program MOVAK ini dilaksanakan secara kerjasama dengan Kementerian Perumahan dan Kerajaan Tempatan (KPKT) untuk tempoh dua bulan dan akan digerakkan ke negeri-negeri lain termasuk Selangor, Wilayah Persekutuan Kuala Lumpur, Pulau Pinang, Kedah, Perak, Pahang, Kelantan dan Terengganu,” kata kementerian itu.

Dalam majlis pelancaran MOVAK di Dewan Felda Lok Heng Barat hari ini, Halimah turut menyerahkan sebuah bas yang telah diubahsuai untuk dijadikan Unit Mobilisasi Vaksin Komuniti kepada Pegawai Daerah selaku Pengerusi Jawatankuasa Bencana dan Pengerusi COVID-19 Immunisation Task Force (CITF) peringkat Kota Tinggi.

Program itu turut membabitkan kerjasama Pejabat Kesihatan Daerah Kota Tinggi dan seramai 498 penduduk Felda Lok Heng mendapat suntikan vaksin COVID-19 hari ini.


2 mayat penghuni resort tertimbus runtuhan tanah

IPOH, 24 Rabiulawal 1442H, Selasa – Dua mayat ditemukan tertimbus dalam tanah runtuh di sebuah resort pelancongan yang terletak di kawasan gunung di Tambun di sini, awal pagi tadi.

Pemangku Ketua Polis Perak Datuk Goh Boon Keng berkata mayat mangsa lelaki ditemukan pada pukul 9.55 pagi sebelum mayat mangsa wanita dijumpai beberapa minit kemudian di dalam jakuzi di sebuah unit resort itu.

“Bagaimanapun, hubungan kedua-dua mangsa berusia lingkungan 30-an belum dikenal pasti dan siasatan awal mendapati tanah runtuh berlaku di kawasan cerun salah satu bukit,” katanya ketika ditemui pemberita di lokasi kejadian di sini hari ini.

Beliau berkata kerja-kerja mengeluarkan kedua-dua mangsa terpaksa ditangguh beberapa kali pada awal pagi tadi susulan terdapat pergerakan tanah dan pengaliran air namun disambung semula kira-kira pukul 7 pagi selepas mendapat nasihat Jabatan Mineral dan Geosains Malaysia Perak dengan menggunakan backhoe.

Katanya, kejadian kira-kira pukul 1 pagi itu disedari kakitangan resort lalu mengarahkan semua penginap di dalam empat unit yang berpenghuni untuk menyelamatkan diri namun dua mangsa berkenaan terperangkap.

Beliau berkata kedua-dua mayat mangsa dibawa ke Hospital Raja Permaisuri Bainun di sini untuk dibedah siasat.

Sementara itu, Pengarah Jabatan Bomba dan Penyelamat Perak Azmi Osman berkata seramai 47 anggota dan pegawai bomba terlibat dalam operasi berkenaan dengan bantuan unit anjing pengesan K9 dari Lembah Klang.

“Tanah runtuh setinggi 100 meter dan pergerakan air di atas bukit kemungkinan disebabkan hujan lebat beberapa hari ini,” katanya.

Timbalan Pengarah Jabatan Mineral dan Geosains Malaysia Perak Mat Niza Abdul Rahman berkata pemeriksaan pihaknya mendapati kawasan kejadian dikelilingi bukit batu kapur atas tanah baki yang ditumbuhi pokok namun tanah itu menjadi lemah apabila terkena air hujan.

“Apabila tanah semakin lemah, ia menyebabkan tanah runtuh hingga menimbus sebahagian daripada kawasan resort,” katanya.

Mat Niza berkata pihaknya akan mengadakan perbincangan dengan pihak berkuasa bagi langkah seterusnya termasuk melakukan kajian tahap keselamatan di sekitar kawasan tersebut dan tidak menolak kemungkinan terdapat risiko berlaku lagi kejadian sama di lokasi berkenaan. – Bernama


Gesa KPM tarik balik lulusan UEC masuk IPG, kemudian haramkan!

Oleh Siti Hafidah Abd Ghaffar

BANGI, 23 Zulhijjah 1441H, Khamis – Kementerian Pendidikan (KPM) digesa menarik balik kemasukan graduan Sijil Peperiksaan Bersepadu (UEC) bagi mengikuti Program Ijazah Sarjana Muda Perguruan (PISMP) di Institut Pendidikan Guru (IPG).

Profesor di Institut Antarabangsa Pemikiran dan Ketamadun Islam (ISTAC) UIAM, Prof Datuk Dr Ahmad Murad Merican berkata, KPM perlu tegas menyatakan UEC – yang bertentangan dengan Dasar Pendidikan dan nilai kebangsaan – tidak boleh diiktiraf bagi memasuki mana-mana universiti kerajaan ataupun swasta.

Serentak itu, beliau menggesa kementerian bertindak berani menarik balik program yang sudah bermula sejak tahun 2011 itu seterusnya mengharamkan UEC.

“Apakah jurusan lain sama ada pada peringkat sekolah seperti Sijil Pelajaran Malaysia (SPM), universiti, IPG yang mengambil bahasa Cina tidak boleh diambil bekerja untuk mengajar bahasa itu.

“Ini persoalan saya. Jika UEC diluluskan, maka yang lain-lain boleh diluluskan. UEC tidak patut diiktiraf dan pengiktirafan sijil itu di IPG hendaklah ditarik balik sebelum diharamkan,” katanya ketika dihubungi Ismaweb.net hari ini.

Mengulas lanjut, Prof Ahmad Murad berkata, kerajaan tidak pernah menolak dan menafikan pelajaran bahasa vernakular yang lain.

“Maksudnya mana-mana bahasa seperti Tamil, Mandarin dan bahasa Bumiputera yang lain boleh diajar dan digalakkan diajar di sekolah sebagai subjek (bahasa).

“Kerajaan tidak pernah menyekat dan menghalang pengajaran bahasa vernakular di Malaysia. Oleh itu perlu diingatkan kepada semua warganegara ia sebagai satu pinsip dan falsafah pendidikan pengajaran bahasa lain.

“Tetapi mengapa perlu diambil lulusan UEC? Sebenarnya kelulusan UEC ini tidak boleh diiktiraf!,” tegasnya.

Sebelum ini, Menteri Kanan (Pendidikan), Dr Radzi Jidin, menjelaskan kemasukan graduan UEC untuk mengikuti PISMP di Institut Pendidikan Guru IPG, adalah bagi memenuhi keperluan dalam bidang pengkhususan bahasa Cina di Sekolah Jenis Kebangsaan Cina (SJKC).

Jelas beliau, program terbabit sebenarnya sudah bermula sejak tahun 2011, malah diteruskan ketika era pentadbiran kerajaan Pakatan Harapan (PH).

Kerajaan pada 2012 menerima lepasan UEC untuk mengikuti program PISMP dalam bidang bahasa Cina dengan syarat mereka lulus SPM dan memperoleh sekurang-kurangnya gred kepujian dalam bahasa Melayu.

Media juga sebelum ini melaporkan, Perdana Menteri, Tan Sri Muhyiddin Yassin menjelaskan kerajaan tidak pernah menyatakan akan mengiktiraf UEC dalam pertemuan beliau bersama pimpinan Persekutuan Persatuan Cina Malaysia (Hua Zhong) pada Julai lalu.

Sebaliknya, Perdana Menteri menegaskan UEC perlu mengikut Dasar Pendidikan Kebangsaan sekiranya mahu dipertimbangkan penyelesaiannya oleh kerajaan pada masa hadapan.

UEC adalah silibus sekolah persendirian Cina yang mana sukatan pelajarannya diambil dari Taiwan. Pengiktirafan UEC bercanggah dengan Dasar Pendidikan dan Akta Pendidikan 1996.


Prof Diraja Ungku Abdul Aziz meninggal dunia

KUALA LUMPUR, 29 Rabiulakhir 1442H, Selasa – Tokoh akademik Prof Diraja Ungku Abdul Aziz Ungku Abdul Hamid, 98, meninggal dunia di sini, kira-kira 4 petang tadi.

Jurucakap Angkatan Koperasi Kebangsaan Malaysia Berhad (Angkasa) berkata perkara itu disahkan isterinya yang juga bekas Naib Yang Dipertua Angkasa Rahaiah Baheran.

“Dukacita dimaklumkan, saya telah mendapat maklumat daripada isterinya iaitu bekas Naib Yang Dipertua Angkasa Rahaiah Baheran bahawa Prof Diraja Ungku Abdul Aziz telah menghembuskan nafas terakhir kira-kira 4 petang tadi.

“Marilah kita bersama-sama membacakan surah al-Fatihah agar rohnya dicucuri rahmat,” kata jurucakap itu ketika dihubungi Bernama.

Allahyarham Ungku Abdul Aziz yang dilahirkan di London, United Kingdom pada 28 Jan 1922 adalah bapa kepada bekas Gabenor Bank Negara Tan Sri Dr Zeti Akhtar yang kini merupakan Pengerusi Permodalan Nasional Berhad. – Bernama


Kerajaan Madani didesak tangani segera krisis kejatuhan ringgit

BANGI, 4 Zulhijjah 1444H, Jumaat – Ahli Majlis Kerja Tertinggi (MKT) UMNO, Isham Jalil sekali lagi mendesak Kerajaan Madani berbincang dan membuat keputusan segera dalam menangani krisis kejatuhan ringgit yang kini berlegar di paras terendah.

Beliau berkata, langkah itu perlu dilakukan kerana ia mempengaruhi harga makanan harian rakyat.

“Saya sudah kata banyak kali sebelum ini, kelemahan ringgit perlu ditangani segera bukan dibiarkan begitu sahaja kerana ia melibatkan harga makanan harian rakyat.

“Kerajaan perlu bincang dan buat keputusan segera bagaimana untuk tangani masalah ini. Isu ini serius,” katanya menerusi hantaran di Facebook beliau, hari ini.

Isham berkata demikian mengulas jangkaan Pengarah Urusan Mydin, Datuk Ameer Ali Mydin mengenai kenaikan harga runcit beras 10kg sekurang-kurangnya RM1 bulan depan.

Beliau mengaitkan kenaikan harga itu dengan kelemahan ringgit serta kenaikan kos lain, termasuk elektrik dan buruh.

Sementara itu, veteran UMNO, Tan Sri Shahrir Abdul Samad yang turut menyuarakan kebimbangan mengenai isu sama berkata, perkara ini tidak boleh dielak memandangkan ia kesan langsung dari nilai ringgit yang lemah.

“Sekarang sudah terkesan kepada makanan ruji kita.

“Tak payah nak kita lihat kepada pasaran saham, Keluaran Dalam Negeri Kasar (KDNK), defisit, hutang negara atau ukuran-ukuran yang lain,” katanya.


Guru enggan vaksin tanpa alasan kesihatan patutnya akur demi ekosistem pendidikan

Oleh Zuhayati Yazid

BANGI, 11 Rabiulawal 1443H, Isnin – Kementerian Pendidikan Malaysia (KPM) perlu menangani isu guru enggan menerima vaksin secara berhemah dan berhikmah.

Ia susulan Ikatan Guru-Guru Muslim Malaysia (iGuru) memaklumkan, pihaknya menerima beberapa aduan bahawa golongan berkenaan diberikan tekanan dan diskrimasi daripada pihak pentadbiran dan pegawai Pejabat Pendidikan Daerah (PPD).

Presiden iGuru, Ustaz Mohd Azizee Hasan berharap, guru-guru yang enggan menerima vaksin tanpa alasan kesihatan supaya akur untuk divaksin demi kemaslahatan ekosistem pendidikan dan sebagai penjawat awam perlu mengutamakan kepentingan negara dari kepentingan diri sendiri.

“iGuru yakin bahawa dialog, perundingan dan kaunseling adalah cara terbaik menangani isu ini dan pendekatan menekan adalah langkah terakhir setelah tiada jalan penyelesaian.

“Kita juga menggesa pihak KPM mengambil pendekatan berhemah, memujuk dan cara diplomsi untuk menangani guru-guru yang kelainan upaya.

“Elakkan mereka terasa diugut, didiskriminasi dan sebagainya,” katanya dalam kenyataan, hari ini.

Pada masa sama beliau turut menggesa kumpulan guru yang menghadapi masalah kesihatan hendaklah ditangani secara harmoni dan negosiasi dengan penjelasan yang akhirnya boleh membawa kebaikan kepada semua pihak khususnya warga KPM.

Semalam, Menteri Kanan Pendidikan, Datuk Dr Radzi Jidin memaklumkan, kira-kira 2,000 guru di seluruh negara masih enggan mengambil suntikan vaksin COVID-19, menurun berbanding 2,500 yang direkodkan setakat 5 Oktober lalu.

Beliau menegaskan, guru yang tiada vaksinasi tetap tidak dibenarkan mengajar secara bersemuka di sekolah yang dibuka semula untuk kemasukan fizikal.

Langkah itu penting kerana ia boleh memberi kesan besar terhadap ekosistem serta operasi sekolah, walaupun bilangan terbabit tidak ramai berbanding jumlah keseluruhan lebih 415,000 guru sedia ada.


PRN Sabah: Ditolak Cina, indikator MCA bergantung undi Melayu

Oleh Siti Hafidah Abd Ghaffar

BANGI, 11 Safar 1442H, Selasa – Kegagalan MCA untuk menyaingi DAP dalam Pilihan Raya Negeri (PRN) Sabah wajar menjadi indikator bahawa parti perkauman itu sebenarnya bergantung harap kepada undi orang Melayu.

Ahli Jawatankuasa Pusat Ikatan Muslimin Malaysia (ISMA), Ustaz Haji Omar Kassim mendakwa, atas sebab itu, MCA akan kuat melobi supaya mereka dapat bertanding di kawasan majoriti Melayu pada Pilihan Raya Umum ke-15 (PRU-15) akan datang.

“MCA sepatutnya melihat diri sendiri untuk menempatkan mereka menjadi parti pilihan dan memenangi hati pengundi Cina.

“Atas sebab ini, MCA mestilah terus memainkan peranan ini dengan masyarakat Cina dan tidak lagi diberikan secara mudah kerusi di kawasan majoriti Melayu dalam PRU-15.

“Parti Melayu mesti bertanding di kawasan majoriti Melayu,” katanya ketika dihubungi Ismaweb.net hari ini.

Dalam PRN Sabah yang menyaksikan kemenangan kepada Gabungan Rakyat Sabah (GRS), Ustaz Omar berkata, pengundi dilihat masih tidak dapat menolak calon-calon yang pernah terpalit kes rasuah atau mempunyai rekod buruk.

Tegasnya, keadaan itu perlu dilihat semula kerana wakil rakyat yang sedemikian masuk bertanding kerana ingin terus berada ditampuk kuasa tanpa menghiraukan kepentingan rakyat dan negara.

“Di sinilah letaknya kekuatan pemilihan calon kerana budaya pujuk memujuk dan percaturan selepas PRU masih boleh berlaku.

“Dengan kerusi yang majoriti bukan Islam yang dimenangi oleh Warisan Plus, cubaan mereka untuk membentuk kerajaan adalah dengan menggunakan ‘kebijaksanaan’ sebagaimana dicadangkan oleh Naib Presiden Amanah.

“Bagaimanapun, dengan pelantikan Datuk Hajiji Noor selaku Ketua Menteri Sabah yang baharu, nampaknya percaturan ini tidak berlaku. GRS dapat membentuk kerajaan sekarang, tetapi apa jaminan kerajaan itu akan kekal?,” soalnya.

Beliau menjangkakan strategi melompat-lompat akan berlaku dalam masa sebulan dua lagi atau bila-bila masa yang sesuai.

“Kita tidak tahu apa ‘game’ yang mereka mahu mainkan selepas ini, tetapi yang pasti tidak akan menguntungkan rakyat dan hanya menguntungkan diri politikus sahaja,” katanya.

Dalam pada itu, Ustaz Omar meminta rakyat yang boleh mengundi untuk segera mendaftar dengan Suruhanjaya Pilihan Raya (SPR) kerana beliau percaya PRU-15 mungkin akan berlangsung dalam masa terdekat

“… sebagaimana kata Perdana Menteri yang mengatakan indikator yang diberikan dari PRN Sabah akan digunakan untuk menentukan tarikh PRU akan datang,” katanya.


Kejam! Bukan sekadar rumah, Israel roboh sekolah di Baitulmaqdis

RAMALLAH, 26 Zulkaedah 1442H, Rabu – Bukan hanya kediaman, pasukan pengganas Israel turut bertindak merobohkan sebuah sekolah yang masih dalam peringkat pembinaan di Baitulmaqdis Timur, semalam.

Agensi berita Wafa yang memetik saksi berkata, sekolah berkenaan terletak di kejiranan al-Salam di kem pelarian Shu’fat, dan telah dirobohkan pada Selasa.

Katanya, tindakan itu tetap dilakukan pihak rejim walaupun pemilik bangunan telah cuba mendapatkan kebenaran dari perbandaran Israel di Baitulmaqdis Barat tetapi disekat sehingga akhirnya ia dirobohkan.

Difahamkan, ketika kegiatan perobohan dijalankan, berlaku pertembungan di antara rakyat Palestin dengan pasukan Israel.

Bagaimanapun, tiada korban atau kecederaan dilaporkan.

Kebanyakan warga Palestin di Baitulmaqdis mendakwa bahawa mereka terpaksa membina bangunan tanpa izin disebabkan kebarangkalian mendapatkan permit daripada Israel adalah rendah.

Ini kerana, tanah mereka didominasi oleh penduduk Israel bagi pembinaan penempatan haram Yahudi.

Menurut kumpulan hak asasi, hampir 75 peratus permit bangunan yang dimohon oleh warga Palestin ditolak oleh Israel. – Agensi


100 tahanan Palestin di penjara Israel positif COVID-19

HEBRON, 26 Rabiulawal 1442H, Khamis – 13 tahanan Palestin di penjara Gilboa disahkan positif COVID-19, sekali gus meningkatkan jumlah kes kepada 100 orang dalam tempoh beberapa hari.

Persatuan Tahanan Palestin (PPS) berkata, setakat ini sebanyak 360 tahanan di penjara Israel berisiko berdepan wabak itu, terutama mereka yang menderita penyakit kritikal.

Katanya, bahan pensterilan dan pelitup muka tidak diberikan kepada tahanan, yang memaksa mereka membeli sendiri dengan harga tinggi.

“Perkhidmatan penjara sepatutnya menyediakan semua alat pencegahan kepada tahanan, tetapi sebaliknya mereka dibiarkan membeli sendiri sebagai hukuman,” kata jurucakap PPS, Amany Sarahneh.

Sarahneh berkata, pihaknya telah berulang kali menghantar surat berkenaan isu itu kepada organisasi antarabangsa termasuk Pertubuhan Kesihatan Sedunia (WHO) dan Jawatankuasa Palang Merah Antarabangsa supaya campur tangan, namun masih belum ada maklum balas.

Pada masa sama, dia bimbang apabila perkhidmatan penjara memaklumkan akan mengurangkan jumlah jenis makanan tertentu.

“Surat-surat dari penjara sangat menyedihkan. Tahanan memberitahu bahawa penjagaan kesihatan mereka terabai, kualiti makanan sangat buruk walaupun ada penjagaan kesihatan khas untuk mereka yang memerlukan pemakanan baik.

“Hanya satu lemon setiap hari untuk setiap sel yang dikongsi antara kumpulan tahanan,” kata Sarahneh.

Sejak awal wabak, lawatan keluarga dan peguam Palestin juga dihentikan sepenuhnya oleh pihak penjara.

Sebanyak 131 tahanan dilaporkan positif COVID-19 sejak wabak itu menular pada Mac lalu. Menurut anggaran, terdapat 4,400 tahanan Palestin di penjara Israel, termasuk 41 wanita dan 155 kanak-kanak.-  Agensi


Ribut petir, hujan lebat di utara Semenanjung hingga Isnin

KUALA LUMPUR, 29 Zulkaedah 1442H, Sabtu – Ribut petir dan hujan lebat serta angin kencang dijangka berlaku di kawasan pantai di beberapa negeri utara Semenanjung hingga Isnin depan.

Jabatan Meteorologi Malaysia (MetMalaysia) dalam kenyataan lewat malam tadi memaklumkan, negeri yang terlibat ialah Perlis, Pulau Pinang, Kedah (Langkawi, Kubang Pasu, Kota Setar, Pokok Sena, Yan, Pendang, Kuala Muda, Kulim dan Bandar Baharu), selain Kerian, Larut Matang dan Selama di Perak.

“Keadaan ini berpotensi menyebabkan banjir kilat di kawasan rendah serta kerosakan kepada struktur yang tidak kukuh,” menurut kenyataan itu.

Menurut MetMalaysia, angin kencang barat daya berkelajuan 50 hingga 60 kilometer sejam dengan ombak mencapai 4.5 meter dijangka berlaku di kawasan Selat Melaka Utara dalam tempoh tersebut dan ia boleh mendatangkan risiko limpahan air laut di pesisir pantai serta muara sungai kawasan terbabit. – Bernama


Rakyat Iraq masih tak puas hati, dakwa pilihan raya ditaja kuasa asing

BAGHDAD, 1 Rabiulakhir 1443H, Sabtu – Sekurang-kurangnya 125 orang cedera dalam pertempuran antara pasukan keselamatan dan penunjuk perasaan di ibu negara Iraq, Baghdad.

Insiden berlaku ketika orang ramai sekali lagi berhimpun untuk membantah keputusan Pilihan Raya Parlimen pada Oktober lalu.

Sumber keselamatan Iraq melaporkan, polis melepaskan gas pemedih mata dan peluru hidup ke udara untuk menyuraikan penunjuk perasaan.

Situasi makin tidak terkawal apabila beberapa penunjuk perasaan membaling batu dan cuba mara ke arah Zon Hijau di Baghdad, yang menempatkan bangunan kerajaan dan kedutaan asing.

Kementerian Kesihatan Iraq mengesahkan, 27 orang dan selebihnya pasukan keselamatan cedera, bagaimanapun tiada kematian direkodkan, lapor Agensi Berita Iraq Nasional (NINA).

Penunjuk perasaan yang cedera kebanyakannya terhidu asap gas manakala sembilan anggota polis mengalami kecederaan akibat dibaling batu, kata sumber hospital.

Ibu negara Iraq dan beberapa bandar utama tegang sejak beberapa hari lalu apabila beberapa pemimpin politik dan penyokong mereka menolak keputusan awal pilihan raya.

Mereka menyifatkan keputusan sebagai penipuan tajaan asing dan berlaku penyelewengan undi.

Ratusan orang berkumpul di dalam Zon Hijau di ibu kota Iraq, Baghdad, yang menempatkan kedutaan AS, untuk membantah keputusan Pilihan Raya Parlimen di negara itu baru-baru ini.

Sebanyak 329 kerusi dipertandingkan dalam pilihan raya itu. Lebih 3,240 calon bertanding, termasuk 950 wanita.

Mengikut keputusan awal, Perikatan Fatah hanya memenangi 14 kerusi pada pilihan raya 10 Oktober lalu selepas memenangi 48 kerusi pada undian 2018.

Parti Kurdish memenangi 61 kerusi, termasuk 32 kerusi untuk Parti Demokratik Kurdistan, yang mendominasi kerajaan wilayah separa autonomi Kurdish di Iraq, dan 15 untuk parti pesaingnya Kesatuan Patriotik Kurdistan.

Gabungan Taqaddum pimpinan Speaker Parlimen Sunni Mohammed al-Halbousi memenangi 38 kerusi, lapor agensi berita negara Iraq, menjadikannya yang kedua terbesar di Parlimen.

State of Law Alliance, yang diketuai oleh bekas Perdana Menteri Nouri al-Maliki, yang memimpin Iraq dari 2006 hingga 2014, menduduki tempat ketiga secara keseluruhan dengan 37.

Parti politik Syiah Iraq memenangi lebih sedikit kerusi berbanding pilihan raya lalu pada 2018, menurut keputusan dan pegawai tempatan.

Pilihan raya itu asalnya dirancang diadakan pada 2020, tetapi tarikh itu dikemukakan sebagai tindak balas kepada gerakan protes besar-besaran yang tercetus pada 2019.

Mereka menyeru pembaharuan ekonomi, perkhidmatan awam yang lebih baik, dan usaha memerangi pengangguran dan rasuah secara berkesan dalam institusi negara. – Agensi


Rasulullah SAW kiblat keunggulan dan kemanusiaan

SAYA ingin mengucapkan kepada seluruh umat Islam di Malaysia selamat menyambut Maulidur Rasul.

Saya juga ingin mengajak kita semua untuk meletakkan keperibadian Rasulullah SAW sebagai kompas dan neraca utama dalam menjadi seorang manusia yang hebat, unggul dan cemerlang.

Jadikanlah Rasulullah SAW sebagai kiblat dalam pembentukan syakhsiah dan pembinaan jati diri sebagai seorang manusia yang mulia, unggul dan berjiwa besar.

Ketahuilah setiap detik dalam kehidupan baginda adalah detik yang cukup berharga, kerana ia mengandungi segala makna kebaikan yang diadun dengan kecintaan, kemuliaan, ketinggian dan perhambaan.

Semakin dekat cara hidup kita dengan hidup Rasulullah SAW, semakin tinggi nilai kehidupan kita di sisi Allah SWT.

Justeru, marilah kita menzahirkan cinta kepada junjungan besar kita dengan meletakkan hidup kita dalam warisan nubuwwah yang ditinggalkan oleh Baginda SAW, iaitulah tanggungjawab ‘khilafah’ yang mesti dilaksanakan bagi menegakkan agama, dan memanusiakan manusia.

Allahumma Solli Ala Saidina Muhammad wa Ala Aalihi wa Sohbihi wa sallim

Salam Maulidur Rasul 1443H

Ustaz Ahmad Syamil Mohd Esa
Pengarah Sekretariat
Majlis Ulama ISMA (MUIS)


4,559 individu di Perak dapat rawatan mental hingga Jun

IPOH, 18 Muharram 1443H, Jumaat – Persidangan Dewan Undangan Negeri (DUN) Perak hari ini diberitahu, seramai 4,559 individu telah mendaftar dan mendapat rawatan sebagai pesakit mental di klinik kesihatan kerajaan sejak enam bulan pertama tahun ini.

Pengerusi Jawatankuasa Pembangunan Wanita, Keluarga dan Kebajikan Masyarakat Perak, Datuk Dr Wan Norashikin Wan Noordin berkata, mengikut statistik yang diperoleh daripada Jabatan Kesihatan Negeri (JKN) Perak, jumlah itu rendah berbanding kes yang didaftarkan sepanjang tahun lepas iaitu 5,213 kes.

Beliau berkata demikian ketika menjawab soalan Datuk Mohd Azhar Jamaluddin (BN-Changkat Jong), yang ingin tahu statistik individu yang mengalami masalah gangguan mental dan tekanan perasaan sejak Perintah Kawalan Pergerakan (PKP) dilaksanakan.

Wan Norashikin berkata tekanan jiwa, masalah kewangan, penyakit, masalah dadah dan sakit mental antara punca seramai 80 individu membunuh diri hingga Julai lepas.

Menyentuh mengenai langkah pencegahan yang diambil, beliau menegaskan kerajaan negeri telah bekerjasama dengan semua pihak berkepentingan seperti Jabatan Kebajikan Masyarakat (JKM), Jabatan Pembangunan Wanita (JPW), Jabatan Kesihatan Negeri (JKN), Jabatan Agama Islam Perak (JAIPK) dan Suruhanjaya Komunikasi dan Multimedia Malaysia (MCMC).

Beliau menarik perhatian antara langkah yang telah diambil adalah seperti pelantikan seramai 270 sukarelawan sebagai Skuad Waja Perak, yang digerakkan di semua 24 Parlimen bagi memberi latihan dan bimbingan sokongan psikososial kepada pembangunan wanita dan masyarakat.

Jabatan Pembangunan Wanita (JPW) Perak pula telah menjalankan beberapa program kesedaran secara dalam talian iaitu Wanita Anti Jenayah (WAJA), Destress Clinic dan Legal Clinic untuk tujuan kesedaran umum berkaitan masalah gangguan mental dan tekanan perasaan, katanya. – Bernama


Abdul Azeez belum bebas tuduhan rasuah, gubah wang haram: SPRM

BANGI, 29 Muharram 1443H, Selasa – Bekas Pengerusi Lembaga Tabung Haji (TH), Datuk Seri Abdul Azeez Abdul Rahim masih belum bebas daripada tuduhan rasuah dan pengubahan wang haram.

Perkara itu ditegaskan oleh Suruhanjaya Pencegahan Rasuah Malaysia (SPRM) susulan merujuk kenyataan peguam bela Abdul Azeez, Amer Hamzah Arshad di Mahkamah Rayuan, semalam.

Menurut SPRM, Amer Hamzah berhujah bahawa analisis laporan kewangan oleh suruhanjaya sebelum ini membebaskan anak guamnya daripada dakwaan rasuah.

Bagaimanapun, SPRM menegaskan bahawa kenyataan peguam bela Abdul Azeez itu hanya hujahan dan belum diputuskan oleh mahkamah.

“Susulan daripada itu, laporan media yang memetik hujahan tersebut seolah-olah menggambarkan Abdul Azeez telah bebas daripada kesemua pertuduhan rasuah dan pengubahan wang haram sedangkan mahkamah belum membuat keputusan berhubung kes berkenaan.

“SPRM berharap orang ramai agar tidak membuat sebarang spekulasi berhubung kes tersebut yang masih dalam perbicaraan sebelum mahkamah mendengar hujah balasan pendakwaan terhadap penghujahan pasukan peguam Abdul Azeez pada 6 Oktober depan,” katanya dalam kenyataan, hari ini.

Abdul Azeez sebelum ini dihadapkan ke Mahkamah Sesyen Kuala Lumpur atas 13 tuduhan rasuah dan pengubahan wang haram.

Bagaimanapun, Mahkamah Tinggi Kuala Lumpur pada 12 Mac lalu menolak permohonan untuk membatalkan kesemua tuduhan tersebut.

Rayuan terhadap keputusan Mahkamah Tinggi Kuala Lumpur yang menolak permohonan itu kemudiannya didengar di Mahkamah Rayuan, semalam.


Perwakilan UMNO mahu MN ditamatkan segera

BANGI, 16 Syaaban 1443H, Sabtu – UMNO berpendirian sudah tiba masa untuk menamatkan hubungan bersama PAS melalui Muafakat Nasional (MN) yang dilihat tiada jalan lagi untuk diperkasakan.

Perwakilan UMNO Terengganu, Bazlan Abd Rahman berkata, Piagam MN yang ditandatangani pada 14 September 2019 kini sudah berada di hujung dan hampir menjadi sejarah.

“Semua ini gara-gara sikap PAS yang berjinak-jinak dengan Parti Pribumi Bersatu Malaysia (BERSATU) melalui Perikatan Nasional (PN).

“Bahkan ucapan pemimpin PAS akhir-akhir ini bersifat prejudis seolah-olah kita yang menyebabkan retaknya MN,” katanya seperti dipetik portal tempatan, hari ini.

Bazlan menjelaskan, di Terengganu, akar umbi jelas mahu MN ditamatkan dan merasakan tidak wajar lagi hubungan kerjasama itu diteruskan.

“Untuk apa kita terus menyimpan kudis yang akan menjadi barah? Jika sudah tahu penyakit ini mudarat, kenapa masih berlengah untuk berubat? Ubat mujarab ialah memutuskan hubungan politik dengan PAS.

“Tamatkan MN dengan segera. Bahkan itulah yang ditunggu oleh PAS sendiri.

“Jadi kenapa perlu kita takut? Pinggan tak retak, nasi tak dingin, orang tak hendak kita pun tak ingin,” katanya.

Berkongsi pengalaman MN di Terengganu, beliau berkata, UMNO menguasai satu pertiga daripada keseluruhan kerusi Dewan Undangan Negeri (DUN), namun dipandang sepi oleh kerajaan negeri pimpinan PAS.

“Sepanjang dua tahun melayari bahtera MN di Terengganu, tiada cerminan sebenar terjemahan muafakat yang dapat ditunjukkan.

“Dalam banyak hal, kerajaan PAS Terengganu tidak langsung mengambil kira keberadaan wakil rakyat UMNO, Barisan Nasional (BN) yang dipilih rakyat,” katanya.

Bazlan dalam masa sama turut mempersoalkan adakah PAS Terengganu benar-benar ikhlas menghormati piagam MN yang ditandatangani di peringkat pusat.


12 terkorban insiden letupan di lapangan terbang Aden

ADEN, 24 Rabiulawal 1443H, Ahad – Satu letupan berlaku berdekatan pintu ke lapangan terbang antarabangsa bandar pelabuhan selatan Yaman, Aden, mengorbankan sekurang-kurangnya 12 orang.

Menurut pegawai lapangan terbang, sebuah trak kecil meletup di pintu pagar luar lapangan terbang pada Sabtu, manakala sumber keselamatan berkata, kenderaan itu membawa produk petroleum.

Letupan kuat itu kedengaran di seluruh bandar sehingga mengakibatkan tingkap rumah penduduk pecah.

“12 orang awam terbunuh dalam satu letupan di sekitar lapangan terbang Aden dan terdapat kecederaan serius,” kata seorang pegawai kanan keselamatan yang enggan didedahkan.

Punca letupan tidak diketahui.

Awal bulan lalu, serangan bom kereta di Aden menyasarkan konvoi membawa gabenor bandar itu membunuh sekurang-kurangnya enam orang dan mencederakan ramai yang lain.

Ketidakstabilan di selatan menyukarkan usaha damai yang diketuai Pertubuhan Bangsa-Bangsa Bersatu (PBB) untuk menamatkan perang di Yaman, yang telah membunuh puluhan ribu nyawa dan menyebabkan 80 peratus penduduk memerlukan bantuan.

PBB menyifatkan keadaan di Yaman sebagai bencana kemanusiaan terburuk di dunia. – Agensi


ISMA sokong idea ‘grand coalition’ dengan cadangan tambahan

BANGI, 1 Rabiulakhir 1442H, Selasa – Gerakan Islam, Ikatan Muslimin Malaysia (ISMA) menyambut baik idea Setiausaha Agung Muafakat Nasional (MN) Tan Sri Annuar Musa yang mencadangkan pembentukan suatu ‘grand coalition’ (gabungan besar) dengan beberapa cadangan tambahan.

Pembentukan ‘grand coalition’ ini sekiranya berlaku, boleh digunakan sebagai ruang untuk meneliti idea-idea baru dan segar yang ada pada badan-badan yang dianggap kecil.

Ini kerana, pendekatan yang berpusing pada idea dan gerak kerja lama, mungkin tidak lagi sesuai untuk fasa yang lebih mencabar pada masa akan datang, kata Timbalan Presiden ISMA, Ustaz Muhammad Fauzi Asmuni.

Katanya, ISMA – gerakan yang memperjuangkan isu-isu rakyat – mengesyorkan supaya ‘grand coalition’ ini tidak hanya terhad kepada gabungan parti-parti sahaja.

Sebaliknya, beberapa badan dan tokoh yang juga mempunyai pengaruh akar umbi perlu dilibatkan sekali kerana ia akan lebih menggarap kekuatan yang ada pada ummah.

“Tidak semua orang di Malaysia mempunyai kecenderungan kepada parti tertentu.

“Sebahagiannya lebih terikat dengan halatuju badan bukan kerajaan (NGO) atau tokoh-tokoh tertentu,” katanya dalam satu kenyataan, hari ini.

Pada masa sama, Ustaz Fauzi berkata, ‘grand coalition’ ini juga sepatutnya digunakan sebagai senjata serampang dua mata.

“Di samping disusun untuk merebut kepimpinan negara, ia juga mesti digunakan untuk mematikan pengaruh DAP dan sekutunya jika masih ada di dalam parti-parti gabungan.

“Penyusupan idea DAP dan sekutunya di dalam parti-parti gabungan jika berlaku hanya akan menggagalkan kesepakatan ummah ini,” tegasnya.

Semalam, Annuar Musa berkata, sudah tiba masanya negara memerlukan sebuah gabungan politik yang besar (grand coalition).

Menurut Annuar, usaha penyatuan ummah harus menjadi tanggungjawab utama dan berterusan dari semua pihak.

“Saya ingin menganjurkan pembentukan suatu ‘grand coalition’ yang melibatkan sekurang-kurangnya 12,13 parti politik yang sealiran.

“Mari kita garabkan penyatuan dan muafakat besar (gabungan/Muafakat Nasional) yang melibatkan BN, PN (Perikatan Nasional) (anggota MN), GPS (Gabungan Parti Sarawak) dan GRS (Gabungan Rakyat Sabah).

“Seterusnya beberapa parti yang bebas atau menolak Pakatan Harapan (PH) boleh dibawa bersama seperti Warisan, Muda, Pejuang, BERJASA, IPF, Makkal Sakti, PCM dan lain-lain lagi,” katanya.


iGuru sokong larang guru enggan divaksin mengajar secara semuka

Oleh Athirah Huda Zalhe

BANGI, 26 Muharram 1443H, Sabtu – Ikatan Guru-Guru Muslim Malaysia (iGuru) menyokong tindakan kerajaan tidak membenarkan guru yang enggan menerima vaksin COVID-19 terlibat dalam sesi pengajaran secara bersemuka di dalam kelas.

Presidennya, Ustaz Mohd Azizee Hasan berkata, pihaknya juga bersetuju untuk kumpulan guru terbabit dikecualikan penglibatan mereka secara bersemuka dengan pelajar dan diberikan tugasan lain secara atas talian.

Bagaimanapun, beliau menyarankan Kementerian Pendidikan (KPM) untuk meneruskan usaha memujuk dan memotivasikan kumpulan guru terbabit supaya menerima suntikan vaksinasi.

“Adapun untuk mengambil tindakan hukuman kepada guru seperti menahan kenaikan pangkat dan gaji, maka ia perlu diperhalusi  dan keputusan itu perlu secara bijak dan hikmah serta melihat kepada peruntukan undang-undang.

“KPM juga perlu berbincang dengan dengan pihak JPA sebelum membuat sebarang keputusan dan tindakan tegas hukuman,” katanya kepada Ismaweb.net, hari ini.

Semalam, KPM memutuskan untuk tidak membenarkan kumpulan guru yang enggan atau masih belum menerima vaksin COVID-19 terlibat dalam sesi pengajaran di dalam kelas serta berinteraksi secara bersemuka dengan pelajar.

Menteri Kanan Pendidikan, Datuk Dr Radzi Jidin menegaskan, tindakan itu dibuat bagi memastikan sesi persekolahan yang akan dibuka kelak selamat untuk kumpulan pelajar, guru dan pihak pengurusan sekolah.

Katanya, setakat ini, KPM mengenal pasti 2,500 orang guru yang enggan menerima vaksin di seluruh Malaysia atas faktor kesihatan serta sebab-sebab lain seperti tidak yakin dan sebagainya.

Susulan itu, Radzi berkata, KPM akan melaksanakan sesi libat urus bersama tenaga pengajar terbabit selain perbincangan bersama Jabatan Perkhidmatan Awam (JPA) dalam masa terdekat dalam menentukan tindakan yang sewajarny diambil ke atas mereka.


SPRM nafi keluar kenyataan tak benar, tohmahan kait SPA

BANGI, 9 Ramadan 1442H, Rabu – Suruhanjaya Pencegahan Rasuah Malaysia (SPRM) menafikan Timbalan Ketua Pesuruhjaya (Pencegahan) SPRM mengeluarkan kenyataan tidak benar, mengelirukan dan berbentuk tohmahan seperti dinyatakan menerusi kenyataan media Suruhanjaya Perkhidmatan Awam Malaysia (SPA), semalam.

Dalam satu kenyataan hari ini, suruhanjaya itu menegaskan bahawa kenyataan Datuk Seri Shamshun Baharin Mohd Jamil berkaitan isu pelantikan Ketua Pesuruhjaya SPRM pada Majlis Pelancaran Rasuah Busters bersama Allianz Malaysia telah disalah lapor oleh Sinar Harian.

“Susulan itu Sinar Harian telah memperbetulkan kenyataan tersebut dan mengakui berlaku kekhilafan seperti dalam pautan https://www.sinarharian.com.my/article/134563/BERITA/Nasional/Penjelasan-mengenai-kenyataan-SPRM-menyentuh-tentang-SPA.

“Sehubungan itu, SPRM memohon agar mana-mana pihak tidak mempolemikkan perkara tersebut kerana kenyataan yang disiarkan tidak pernah dikeluarkan dan tiada kaitan dengan SPRM atau mana-mana pegawai suruhanjaya ini,” katanya.


1,551 kemalangan direkodkan semalam

BANGI, 4 Syawal 1444H, Selasa – Sebanyak 1,551 kemalangan direkodkan pada hari kelima Ops Selamat 20 di seluruh negara, semalam.

Jabatan Siasatan dan Penguatkuasaan Trafik (JSPT), Polis Diraja Malaysia (PDRM) memaklumkan, jumlah itu membabitkan 2,327 kenderaan pelbagai jenis.

Berdasarkan statistik jumlah mengikut kenderaan, kereta merekodkan angka tertinggi terlibat kemalangan dengan 1,790 atau 76.9 peratus.

Jumlah itu diikuti motorsikal (315), kenderaan pacuan empat roda (103) dan kenderaan pelbagai guna (MPV) dengan 63 kes.

Turut direkodkan sebanyak 43 kemalangan membabitkan van, lapan lori, tiga bas dan dua lagi adalah teksi, menurut JSPT menerusi hantaran di Facebook.

Sehubungan itu, JSPT menasihatkan pengguna jalan raya supaya sentiasa peka ketika pemanduan bagi mengelak risiko terbabit dalam kemalangan.

Op Selamat 20 dilaksanakan selama tujuh hari bermula 20 April lalu, yang bertemakan ‘Rumah Selamat, Selamat Sampai ke Destinasi’.